Laqgħa Nru 9

Il-Ħamis, 17 ta' Ottubru, 2013

Stampat fl-Uffiċċju tal-Iskrivan

Prezz €2.50

Laqgħa Nru 9

Il-Ħamis, 17 ta' Ottubru, 2013

Il-Kumitat iltaqa' fil-Palazz, il-Belt Valletta, fis-1.02 p.m.

MR SPEAKER (Onor. Anġlu Farrugia): Merħba lil kulħadd għal din il-laqgħa tal-Kumitat.

Ngħaddu għall-konferma tal-Minuti.

L-Onor.

DAVID AGIUS: M'iniex mija fil-mija ċert, imma sa fejn naf jien fl-aħħar paġna 3, bid-dovut rispett, naħseb għandha tkun l-Onor.

Chris Agius u mhux jiena, għalkemm naqbel miegħu.

MR SPEAKER: Fuq il-punt imqajjem dwar il-parking?

DAVID AGIUS: Naħseb li kien l-Onor.

Jiena naqbel ma' dak li qal, imma naħseb li għandu jidher li kien l-Onor.

MR SPEAKER: Fil-każ indaħħluha.

Niġbed l-attenzjoni tal-Iskrivan tal-Kamra għall-punt imqajjem mill-Onor.

DAVID AGIUS: Niċċekkjawha ftit.

MR SPEAKER: Fil-fatt l-Onor.

DAVID AGIUS: Iva kien preżenti u biex ngħidu l-verità naħseb li kien qajjimha hu, għax hu kien ukoll fil-Kumitat tal-Kontijiet Pubbliċi.

Il-Minuti tal-laqgħa numru 8 li saret fl-20 ta' Settembru 2013, kif emendati, kienu kkonfermati.

XOGĦOL TAL-KAMRA

MR SPEAKER: Ngħaddu issa għax-xogħol tal-Kamra.

Naħseb kollha għandkom l-Ordnijiet tal-Ġurnata.

Bħala l-ewwel item għas-seduta ta' nhar it-Tnejn għandna l-abbozz ta' liġi dwar l-unjonijiet ċivili, Abbozz Nru 20, imbagħad jidħol – kif ftehemna fl-aħħar laqgħa tal-Kumitat dwar ix-Xogħol tal-Kamra – l-abbozz ta' liġi biex jemenda l-Kostituzzjoni ta' Malta, Abbozz Nru 18, li qiegħed it-tieni item.

Louis Grech biex, jekk jogħġbu, jgħidilna kif se naħdmu.

LOUIS GRECH (Deputat Prim Ministru u Ministru għall-Affarijiet Ewropej u Twettiq tal-Manifest Elettorali): Skont kif ħareġ ukoll mill-aġġornament tal-bieraħ, ħa nibdew id-dibattitu fuq l-abbozz dwar l-unjonijiet ċivili u naraw kemm għandu bżonn jieħu seduti, imbagħad immedjatament wara tibda d-diskussjoni fuq l-emenda kostituzzjonali.

Imbagħad nixtiequ wkoll li ngħaddu għat-Tieni Qari tal-abbozz ta' liġi li jemenda l-Att dwar il-Periti, Abbozz Nru 21, liema abbozz huwa mressaq mill-Ministru għat-Trasport u l-Infrastruttura.

Dak huwa l-pjan li għandna indikat.

MR SPEAKER: L-Onor.

DAVID AGIUS: Sur President, kif taf, l-abbozz dwar l-unjonijiet ċivili għadu kemm wasal għand l-Oppożizzjoni ftit tas-sigħat ilu u aħna bdejna d-diskussjoni dwaru anke fil-grupp parlamentari, però għadna ma spiċċajniex.

Aħna m'aħniex f'pożizzjoni li nhar it-Tnejn nibdew din il-liġi.

Ovvjament tifhem li dan huwa abbozz importanti u naħseb li l-grupp parlamentari għandu jkollu ż-żmien neċessarju biex ikun jista' jitkellem dwar dan l-abbozz.

Barra minn hekk kif tista' tara anke mill-Minuti, aħna kellna nibdew l-emenda kostituzzjonali fl-ewwel ġimagħtejn u minnufih kellu jkollna d-diskussjoni dwar dan l-abbozz ta' liġi kif kien miftiehem.

Jiġifieri bħala aġenda aħna m'għandniex diffikultà li nibdew mit-tieni item minflok mill-ewwel item li qed jipproponi d-Deputat Prim Ministru.

MR SPEAKER: Grazzi.

LOUIS GRECH: Jiena naħseb li l-abbozz kien qiegħed għandkom aktar minn ftit sigħat ilu.

Qed nifhem li kien nhar it-Tnejn li għadda.

Jekk l-Onor.

Agius qed jgħid li se jkollhom bżonn iktar żmien … aħna naraw li ħafna emendi jistgħu jiġu diskussi fil-Kumitat.

Aħna qed nifhmu wkoll li se jkun hemm qbil ġenerali fuq il-prinċipju, allura nifhmu li meta jkun hemm xi emendi wieħed irid iħares lejhom f'dettall iktar profond; però nemmen ukoll li fil-prinċipju se jkun hemm qbil, allura jekk hemm xi emendi li jistgħu jsiru jew jekk hemm xi osservazzjonijiet jew tibdil, dan jista' jsir fl-istadju ta' Kumitat.

Però, jekk qed jgħidu li jridu aktar żmien biex jixtarru dan l-abbozz, allura aħna wkoll lesti nikkunsidraw xi proposta oħra fejn ngħidu li nhar it-Tnejn inkomplu għaddejjin bix-xogħol fuq l-abbozz dwar Ġieħ ir-Repubblika u se nindirizzaw ukoll iż-żewġ liġijiet tal-finanzi, waħda fuq il-VAT u l-oħra fuq il-provvediment tas-servizzi.

MR SPEAKER: Ippermettili ftit Onor. Grech.

Ħalli nara jekk hux qed nifhem sew biex inkunu nistgħu naslu fi ftehim dwar ix-xogħol.

L-Onor.

David Agius qed jgħid illi l-grupp parlamentari tal-Oppożizzjoni għandu bżonn iktar żmien biex apparti li jieħu pożizzjoni jkun jista' jara wkoll kemm u min se jkollu kelliema eċċ. Il-Gvern jidher dispost li għalkemm din qiegħda fil-ħidma tax-xogħol nhar it-Tnejn, ma tiġix intavolata fl-aġenda u mmorru mill-ewwel fuq dak li diġà beda d-dibattitu dwaru, ċjoè l-abbozz dwar Ġieħ ir-Repubblika.

Onor. Agius, il-grupp parlamentari meta se jiddiskutiha din?

Tista' tinforma lill-Kumitat?

DAVID AGIUS: Mr Speaker, bdejna niddiskutuha lbieraħ stess, ma spiċċajniex id-diskussjoni dwarha, allura ma stajniex nieħdu pożizzjoni dwar dan l-abbozz.

Se nkomplu żgur nhar l-Erbgħa li ġej, imma jista' jkun ukoll li jkun hemm xi laqgħat interni qabel.

Però nhar l-Erbgħa l-grupp żgur jerġa' jiltaqa' fuq din il-materja.

MR SPEAKER: Ħalli nara jekk hux qed nifhem tajjeb biex inkun nista' nistrada lil kulħadd.

Preferibbilment din ma titlax sa nhar l-Erbgħa għad-dibattitu.

DAVID AGIUS: Hekk hu.

MR SPEAKER: Onor. Grech, jien qed nipprova nieħu l-idea min-naħa tal-Oppożizzjoni.

Nhar it-Tnejn żgur se jitla' l-abbozz dwar Ġieħ ir-Repubblika.

U wara x'għandek hemmhekk?

LOUIS GRECH: Aħna għedna li l-ewwel nagħmlu l-abbozz dwar Ġieħ ir-Repubblika, imbagħad hemm żewġ liġijiet tal-finanzi, waħda fuq il-VAT u l-oħra fuq il-provvediment tas-servizzi lil kumpaniji.

MR SPEAKER: Dak huwa li diġà bdejna t-Tieni Qari tiegħu, hux veru?

LOUIS GRECH: Hemm l-abbozz ta' liġi li jemenda l-Att dwar il-Periti, Abbozz Nru 21, li għadda għat-Tieni Qari; imbagħad konna qed nikkunsidraw li jkun hemm biżżejjed żmien biex nhar l-Erbgħa mmorru għall-abbozz dwar l-unjonijiet ċivili.

MR SPEAKER: Hemm il-possibbiltà.

L-Onor.

Agius qed jeskludi l-Erbgħa, jiġifieri l-Erbgħa tistgħu taslu li ...

LOUIS GRECH: Qed jeskludi li l-Erbgħa tibda, imbagħad tkompli t-Tnejn u t-Tlieta ta' wara?

MR SPEAKER: It-Tnejn u t-Tlieta se nimxu ...

DAVID AGIUS: Jiena naħseb jekk nevitaw il-ġimgħa d-dieħla jkun għaqli ħafna.

Irridu npoġġu kollox fil-perspettiva tiegħu.

Il-Gvern kellu seba' xhur biex wassal din quddiem il-Parlament u aħna kellna sebat ijiem.

Qed ngħidu li jkollna iktar minn hekk.

MR SPEAKER: Onor. Agius, il-pubblikazzjoni saret nhar it-Tnejn; illum il-Ħamis bdiet diskussjoni interna fil-grupp parlamentari min-naħa tal-Oppożizzjoni.

Nifhem li d-Deputat Prim Ministru fehem li intom għaddejjin bid-diskussjonijiet, allura ġentilment hu stess qed joffri li nhar it-Tnejn ma nibdewx biha għalkemm qiegħda aġġornata għal dakinhar.

Se titkompla l-kontinwazzjoni tal-abbozz dwar Ġieħ ir-Repubblika.

Hemm żewġ items oħra finanzjarji: tal-VAT...

LOUIS GRECH: U l-provvediment tas-servizzi lill-kumpaniji.

Hemm ukoll l-abbozz ta' Liġi dwar il-Periti, imbagħad il-ġimgħa ta' wara jekk nibdew...

MR SPEAKER: Jiġifieri jekk naqbżu l-ġimgħa d-dieħla, allura l-ġimgħa ta' wara nistgħu nimxu fuq l-oħra.

DAVID AGIUS: Mr Speaker, jien qed ngħid li l-ġimgħa d-dieħla nkunu f'pożizzjoni aktar ċara minn din il-ġimgħa.

LOUIS GRECH: Imbagħad irridu niddeċiedu biex ngħidu li sal-ġimgħa d-dieħla ..…

DAVID AGIUS: Nitkellmu fil-grupp parlamentari; kif toħroġ pożizzjoni mill-grupp parlamentari, inkomplu niddiskutuha fil-Parlament.

MR SPEAKER: Il-pożizzjoni hija pożizzjoni.

Il-ġimgħa d-dieħla se tkun illi ...

DAVID AGIUS: Ma tistax tintrabat, ngħidu aħna, bil-ġimgħa d-dieħla biss għax ma nistax nintrabat x'deċiżjoni se jieħu l-grupp parlamentari.

Jekk il-grupp parlamentari jagħlaq id-diskussjoni u jkollna pożizzjoni ċara li nistgħu niddibattuha fil-Parlament, jew niġu hawnhekk jew nitkellem mal-Gvern u ngħidu li dak id-dibattitu jista' jibda.

LOUIS GRECH: Mr Speaker, aħna qbilna meta ġiet it-talba mingħand l-Onor.

Agius; nistgħu nifhmu li għandhom bżonn aktar żmien.

Hu qalli li diġà kienu se jagħmlu xi diskussjonijiet interni u li kienu se jkomplu l-Erbgħa għax diġà kienu bdew.

Aħna jidhrilna li jekk naqbżu l-ġimgħa d-dieħla, imbagħad il-pożizzjoni trid tittieħed il-ġimgħa d-dieħla.

MR SPEAKER: L-Onor.

MARIO DE MARCO: Ma nixtieqx ninftiehmu qisna qegħdin nipprovaw nipproktastinaw id-dibattitu, anything but.

Mr Speaker, nitolbok tapprezza l-fatt illi qabelxejn aħna ma ġejniex mitlubin inkunu parti mill-kumitat konsultattiv fejn ġie diskuss dan l-abbozz ta' liġi.

L-ewwel darba li ġie ppreżentat lilna dan l-abbozz ta' liġi kien meta ġie ppubblikat il-ġimgħa l-oħra.

Għalhekk nitlobkom tapprezzaw il-pożizzjoni tagħna.

Dan l-abbozz ta' liġi aħna rajnieh għall-ewwel darba erbat ijiem ilu.

Jiġifieri tapprezzaw li meta kontu fl-oppożizzjoni kien ikollkom tikkonsultaw il-grupp parlamentari tagħkom, u aħna rridu nagħmlu l-istess ħaġa.

Intom għandkom il-vantaġġ li l-abbozz ta' liġi tkunu rajtuh qabel, issa ġie ppubblikat l-ewwel darba t-Tnejn filgħaxija, u aħna mill-ewwel bdejna niddiskutuh u nittamaw – u hekk għandu jkun – li sal-ġimgħa d-dieħla nkunu għalaqna d-diskussjoni.

Però wieħed japprezza li d-diskussjoni bilfors trid issir fuq kull abbozz ta' liġi normali, jiġifieri kif kontu tiddiskutu intom kull abbozz ta' liġi li konna nressqu.

Għal min qed jismagħna ma nixtieqx jaħseb li għandna xi interess jew ma rridux niddiskutuha, anything but!

M'għandna l-ebda problema li niddiskutu dan l-abbozz ta' liġi.

DAVID AGIUS: Mr Speaker, barra minn hekk qed ninnota li l-abbozz ta' liġi li jemenda l-Kostituzzjoni ta' Malta mhux qiegħed .…

LOUIS GRECH: Naħseb diġà semmejtha.

Immedjatament kif nispiċċaw id-dibattitu fuq l-unjonijiet ċivili, nibdew fuq l-emenda Kostituzzjonali.

DAVID AGIUS: Però Mr Speaker, inti taf li f'dan il-Kumitat u anke skont il-Minuti mhuwiex dak il-ftehim li kellna.

Jekk tieħu kemm it-transcript kif ukoll il-Minuti tal-aħħar laqgħa il-ftehim li kellna kien li, hija ċara, li dan l-abbozz ta' liġi kellu jkun it-tielet abbozz li jiġi diskuss bħala prijorità tal-Gvern.

Naf li ċedejna li l-ewwel jiġu diskussi tal-Bank Ċentrali, il-liġi tas-saħħa, tal-VAT u l-Kodiċi tal-Kriminali; naħseb, ikun importanti li nagħtuh importanza wkoll.

MR SPEAKER: L-Onor.

MARIO DE MARCO: Naħseb fl-aħħar laqgħa tal-Kumitat dwar ix-Xogħol tal-Kamra kien hemm intendiment ċar li jkun it-tielet item fuq l-aġenda.

U jiena mhux b'sens ta' kurżità, imma nixtieq nifhem jekk hemmx raġuni partikolari, u nitlobkom tispjegawhielna ħalli forsi ....

MR SPEAKER: Onor. de Marco, għall-korrettezza.

Jien inkun irrid nara l-Minuti.

Jekk naraw paġna 2 tal-Minuti fit-tieni paragrafu fejn l-Onor.

Carmelo Abela kien qed jispjega x'se tkun il-prijorità tal-Gvern u x'beħsiebu jressaq għad-diskussjoni.

Huwa qal li f'każ li ma jilħqux jiġu ppubblikati dawk l-abbozzi ta' liġi senjati għad-diskussjoni qabel l-abbozz ta' liġi mressaq mill-Onor.

Buttigieg, ċjoè fil-mankanza tal-pubblikazzjoni tal-abbozz ta' liġi dwar l-unjonijiet ċivili, jiġi l-ewwel fil-lista l-abbozz ta' liġi li jemenda l-Kostituzzjoni.

L-Onor.

Agius qed jgħid korrettement li kellu jitla' l-abbozz li jemenda l-Kostituzzjoni jekk ma jkunx hemm il-pubblikazzjoni tal-abbozz dwar l-unjonijiet ċivili.

Fil-fatt il-pubblikazzjoni saret u qiegħed it-tieni item, però qed ngħid dan għall-korrettezza.

L-Onor.

CARMELO ABELA: L-ewwel nett, il-laqgħa saret fl-20 ta' Settembru.

Jiena kont qed nitkellem skont l-indikazzjonijiet li kelli f'dak il-perijodu, jiġifieri fl-20 ta' Settembru qabel komplejna bl-ewwel seduta wara l-waqfa tas-sajf.

L-indikazzjoni kienet li l-abbozz ta' liġi dwar l-unjonijiet ċivili kien wasal biex jiġi ppubblikat u allura jiena stajt liberament ngħid li l-ewwel se ssir diskussjoni, kif anke hemm il-ftehim, fuq l-abbozz dwar l-unjonijiet ċivili, imbagħad issir id-diskussjoni fuq l-emenda kostituzzjonali u se ssir f'dan il-perijodu, jiġifieri kien hemm il-qbil li dawn iż-żewġ abbozzi se jiġu diskussi bejn il-perijodu li bdejna wara l-waqfa tas-sajf sa qabel nerġgħu nieqfu.

Ġara li kien hemm ftit dewmien fil-pubblikazzjoni tal-abbozz ta' liġi dwar l-unjonijiet ċivili, dak huwa stat ta' fatt; issa dan ħareġ.

Però, l-intenzjoni tal-Gvern sa mill-20 ta' Settembru u anke meta kien hemm diskussjonijiet bejn il-Prim Ministru u l-Kap tal-Oppożizzjoni, dejjem kienet li l-ewwel jiġi diskuss l-abbozz tal-unjonijiet ċivili, imbagħad immedjatament warajh tiġi diskussa l-emenda kostituzzjonali.

Dik hija l-ordni li n-naħa tal-Gvern tixtieq li żżomm.

Dik hija r-raġuni.

LOUIS GRECH: Speċjalment la l-abbozz laħaq ħareġ.

CARMELO ABELA: L-abbozz qed jiġi ppubblikat .…

MARIO DE MARCO: Aħna biex inkunu prattiċi.

Ladarba għidna li għandna bżonn ġimgħa biex nagħlqu d-diskussjoni interna fuq l-abbozz tal-unjonijiet ċivili hemm xi diffikultà li l-emenda kostituzzjonali tiġi posposta għall-ġimgħa d-dieħla?

CARMELO ABELA: Naħseb wieħed irid japprezza wkoll il-punt li semma d-Deputat Prim Ministru.

Jiġifieri l-issue tal-unjonijiet ċivili bħala issue ma qamitx issa.

Wieħed jgħid li d-dettall tal-liġi - jew kif iħobbu jgħidu the devil is in the detail - jista' jiddiskutih mitt darba u elf, però jiena naħseb bħala prinċipju pożizzjoni diġà jkun hemm naħa u oħra.

It-Tieni Qari huwa l-prinċipju; jekk imbagħad naqblux fid-dettalji fuq emendi oħrajn, hemm lok anke fi stadju ta' Kumitat, kif kulħadd jaf, li jistgħu jsiru dawn l-emendi, allura hemm iktar żmien ukoll anke għall-Oppożizzjoni biex wieħed jixtarr f'ċertu dettall.

Kif nafu, it-Tieni Qari huwa l-prinċipju tal-liġi.

Il-Gvern jixtieq li nimxu b'din l-ordni, l-ewwel l-abbozz dwar l-unjonijiet ċivili u immedjatament wara ngħaddu għall-abbozz ta' liġi tal-emenda kostituzzjonali.

Jiġifieri dik hija l-proposta u x-xewqa tagħna.

MR SPEAKER: L-Onor.

DAVID AGIUS: Dan mhux dak li ntqal u kien miftiehem fl-aħħar laqgħa tal-Kumitat dwar ix-Xogħol tal-Kamra.

L-Onor.

Carmelo Abela qal dawn il-preċiżi kelmiet u se nikkwota verbatim: "Ngħidu fl-ewwel seduti, fl-ewwel ġimagħtejn wara li nibdew se tkun diskussa".

U qed jirreferi ovvjament għal dak li għandu x'jaqsam mal-emenda kostituzzjonali.

"Minflok ngħidu se tibda fit-tielet seduta, se tibda fir-raba' jew fil-ħames seduta wara l-waqfa tas-sajf.

Mhux qed nara li hemm xi differenza bejn iż-żewġ naħat."

L-ordni li semmejthom jien, hija t-tielet waħda.

Diġà għamilna xi erba' jew ħames liġijiet mingħajr diffikultà min-naħa tal-Oppożizzjoni u kkooperajna bla problemi ta' xejn.

Kif għadu kemm qal il-kollega tiegħi l-Onor.

Mario de Marco, m'aħniex naraw x'għandu x'jaqsam abbozz ma' ieħor għax l-emenda kostituzzjonali u l-liġi tal-unjonijiet ċivili huma tnejn separati.

Ma nafx għalfejn il-Gvern qed jikser dan il-ftehim u fl-istess ħin qed jgħid l-ewwel waħda mbagħad l-oħra.

Hawn ftehim ċar x'qal l-Onor.

Mr Speaker, ma nixtieqx li ma naslux għal ftehim għaliex il-ftehim kien ċar kemm mill-Prim Ministru kif ukoll mill-Kap tal-Oppożizzjoni li fl-ewwel ġranet wara li nidħlu mir-recess issir debate fuq l-emenda kostituzzjonali, it-tieni, qatt ma kien hemm ftehim li dawn ikunu wieħed wara l-ieħor, it-tielet, anke fl-aħħar laqgħa tal-Kumitat dwar ix-Xogħol tal-Kamra kien ċar illi sal-ewwel ġimagħtejn inkunu ddiskutejnieha u issa lanqas biss qiegħda bħala waħda mill-ewwel żewġ items.

MR SPEAKER: L-Onor.

CARMELO ABELA: Ma naqbilx ma' ċerti affarijiet li qal l-Onor.

Fl-intervent ta' qabel diġà spjegajt li dakinhar tal-20 ta' Settembru kollox kien jindika li l-abbozz ta' liġi dwar l-unjonijiet ċivili kien se jkun appena ppubblikat u għalhekk jien kont komdu ħafna ngħid dak id-diskors, għax l-indikazzjonijiet kollha li kelli jien kienu li dak l-abbozz se jkun ippubblikat.

CARMELO ABELA: Hekk hu, jiġifieri dik ma nistgħux ninjorawha.

Naturalment jien waqt li kont qed ngħid dak id-diskors fl-20 ta' Settembru ma kellix dik l-indikazzjoni li setgħu ma jkunux ippubblikati u allura ma stajtx ngħid mod ieħor.

Però mhu qed jiġi miksur l-ebda ftehim.

L-ewwel nett għidna li se jiġi diskuss wara li nidħlu mill-waqfa tas-sajf u wara, mhux bilfors immedjatament fl-ewwel seduta.

U fil-ftehim li hemm bejn il-Kap tal-Oppożizzjoni u l-Prim Ministru ma jidhirlix li tkellmu … Jiena ma kontx magħhom, qed ngħid minn dak li ġie rrappurtat lili min-naħa tal-Gvern.

Imma l-ordni li ġiet indikata lili u li jiena fhimt li kienet l-ordni maqbula anke bejn iż-żewġ mexxejja, kienet li niddiskutu l-abbozz dwar l-unjonijiet ċivili u ngħaddu mill-ewwel għall-emenda kostituzzjonali.

U dak iż-żmien fl-20 ta' Settembru l-indikazzjonijiet kollha kienu li se jkun ippubblikat b'mod immedjat u għalhekk jien għidt dak id-diskors għax kont ikkonfortat b'dak.

Inqalgħu xi diffikultajiet, imma ma nistax niġi akkużat jekk jinqala' xi ħaġa wara mill-20 ta' Settembru 'l hawn.

MR SPEAKER: L-Onor.

MARIO DE MARCO: Insa jekk kienx hemm ftehim jew le, għax fl-aħħar mill-aħħar kollha, u m'għandix dubju li xi ħadd .… Ħalli naraw jekk kienx hemm ftehim jew le.

Nipprova nara l-affarijiet mill-aspett prattiku.

Hemm il-private members' bill tal-Onor.

Claudette Buttigieg li essenzjalment ma naħsibx li hemm xi naħa tal-Kamra li qed tgħid li għandha bżonn iktar żmien biex tistudjaha u lanqas ma naħseb li hemm xi kontroversja dwaru.

Jiġifieri hemm abbozz ta' liġi li jista' jmur immedjatament għad-diskussjoni.

Naħseb li ż-żewġ naħat tal-Kamra qegħdin kollha naqblu dwarha.

CARMELO ABELA: Ippermettili intermezzo biss li ngħid li n-naħa tal-Gvern tellgħet l-Ewwel Qari tiegħu, jiġifieri aħna diġà wrejna ...

MARIO DE MARCO: Jien kulma qed ngħid huwa dan.

Għandna abbozz ta' liġi qasir, li jidher li hemm qbil bejn iż-żewġ naħat li jista' imur immedjatament għad-diskussjoni, u li naħseb ukoll huwa importanti mill-aspett tas-soċjetà Maltija.

Naħseb ilkoll kemm aħna qed naqblu li l-proposta tal-emenda kostituzzjonali hija xi ħaġa li kulħadd iridha.

Hemm imbagħad abbozz ta' liġi li mhux qed ngħid li xi naħa jew oħra ma tridux.

Kulma qed ngħid hu li billi ġie ppubblikat biss it-Tnejn a kuntrarju tal-abbozz ta' liġi dwar l-emenda kostituzzjonali li ilha li ġiet pubblikata minn qabel is-sajf, għandek xi ħaġa li tista' tiġi diskussa teknikament illejla stess li kieku konna se niltaqgħu, a kuntrarju ta' xi ħaġa li in vista tal-fatt li għadha kemm ġiet pubblikata biss tlieta, erba' ġranet ilu, u allura ovvjament il-grupp parlamentari bilfors għandu bżonn iż-żmien biex jeżaminaha u jiddiskutiha.

Kulma qed ngħidu huwa li ladarba ż-żewġ liġijiet huma wkoll importanti għas-soċjetà Maltija, almenu waħda diġà nistgħu nibdew niddiskutuha minn issa u l-oħra nistgħu niddiskutuha ġimgħa oħra, ħadd mhu qed jipprova jtawwal id-diskussjoni hawnhekk.

Jiena kulma għandi kurżità nipprova nifhem biss il-loġika ta' għaliex qisu hemm xi ħtieġa li l-emenda kostituzzjonali bilfors għandha tiġi diskussa wara l-abbozz dwar l-unjonijiet ċivili, għax jien s'issa l-loġika ma nistax nifhimha.

MR SPEAKER: L-Onor.

DEBORAH SCHEMBRI: Mr Speaker, dwar l-abozz għal bidla żgħira fil-Kostituzzjoni, għalkemm hija bidla żgħira, però hemm ukoll diskussjonijiet anke min-naħa tagħna xi jridu jsiru u aħna wkoll fil-grupp parlamentari tellajnieha u fadal xi affarijiet żgħar li għadhom pending, fis-sens li kien hemm nies fostna li għadhom iridu jiddiskutu.

Jiġifieri għalkemm tidher liġi żgħira u bidla żgħira, hemm ukoll ftit affarijiet li aħna għad jonqosna niddiskutu.

Jiġifieri mhijiex xi ħaġa li kieku titla' llejla nistgħu niddiskutuha.

Forsi tidher hekk, imma mhux neċessarjament hekk.

Din bħall-abbozz dwar l-unjonijiet ċivili; għalkemm mhijiex xi liġi straordinarjament kbira, mhux qegħdin indaħħlu xi company law jew xi affarijiet hekk, hija relattivament żgħira, però nirrispettaw ukoll il-fatt li n-naħa tal-Oppożizzjoni għandha bżonn iż-żmien tagħha.

Jiġifieri kulħadd jieħu ż-żmien li għandu bżonn.

MR SPEAKER: L-Onor.

CARMELO ABELA: B'żieda ma' dak li qed tgħid l-Onor.

Schembri, nixtieq ngħid ukoll li jien infurmat anke mill-ministeru li huwa inkarigat minn dawn l-issues li huma min-naħa tagħhom qed jistennew ukoll parir legali.

U forsi għalhekk il-ħtieġa li abbozz jgħaddi qabel jew jiġi diskuss qabel, jiġifieri l-informazzjoni li għandi sa nhar it-Tlieta li għadda kienet li qed jintalab parir legali fuq issues li jistgħu jqumu u għalhekk tlabt li idealment ikollhom parir legali mingħand l-Avukat Ġenerali.

MR SPEAKER: L-Onor.

MARIO DE MARCO: Tinsulentawx l-intelliġenza tagħna, fis-sens li kieku kien hemm diskussjoni fil-grupp parlamentari tagħkom dwar il-private members' bill, jiena nassumi li kontu tqajmuha fl-20 ta' Settembru.

Li kieku kontu għadkom qed tistennew parir legali, jiena nassumi, Onor. Abela, li kont se tqajjimha fl-20 ta' Settembru, mentri fl-20 ta' Settembru li kieku l-abbozz ta' liġi dwar il-Bank Ċentrali u l-abbozz ta' liġi dwar l-unjonijiet ċivili ma ġewx ippubblikati, dan il-Kumitat kien lest illi titla' għad-diskussjoni l-private members' bill dwar l-emenda kostituzzjonali.

Qatt ma kien hemm riżerva li d-deputati Laburisti għad għandhom x'jiddiskutu u l-ministeru għad għandu bżonn jieħu parir legali.

Jiena kont nippretendi – bir-rispett kollu lejna – li jekk qatt kien hemm dawn l-affarijiet, dakinhar kontu tinformawna.

MR SPEAKER: L-Onor.

CARMELO ABELA: Mr Speaker, nixtieq nagħmel punt sempliċi.

L-Onor. de Marco qed jorbot kollox mal-20 ta' Settembru.

Ma jfissirx li sa dak iż-żmien konna ddiskutejnieha diġà u ma jfissirx lanqas li l-ministeru ra din l-issue sa dakinhar.

Jiġifieri dawn l-issues qamu wara l-laqgħa tal-20 ta' Settembru.

MR SPEAKER: Ħalli nagħmluha ċara.

L-item tal-emenda kostituzzjonali mtella' fil-private members' bill tal-Onor.

Claudette Buttigieg se tibqa' immedjatament wara l-item tal-unjonjiet ċivili.

Jiġifieri dak kien il-ftehim jekk jiġu pubblikati.

Issa dan huwa pubblikat.

Qed niftiehmu wkoll – biex inkunu ċari – li l-ġimgħa d-dieħla nħallu li jkun hemm il-konsultazzjoni u l-ftehim fil-gruppi; ikun hemm abbokkament bejnietkom biex naraw jekk għandhiex titla' jew le l-ġimgħa ta' wara.

Qed naqblu hawnhekk?

DAVID AGIUS: Mr Speaker, għar-rigward l-abbozz dwar l-unjonijiet ċivili ċari aħna.

Aħna mhux qed norbtu, kif qed jagħmel il-Gvern, l-unjonijiet ċivili mal-emenda kostituzzjonali.

Imma mhux qed nifhmu l-emenda kostituzzjonali tagħna ....

MR SPEAKER: Onor. Agius, ħu paċenzja.

Għalhekk ħallejt id-dibattitu u kulħadd tkellem.

Jiġifieri jekk kien baqa' xi ħaddieħor li kellu xi ħaġa xi jżid … Qed nifhem ukoll li min-naħa tal-Gvern mhux kollox ċar.

Hawn l-Onor.

Deborah Schembri qiegħda tgħid illi mill-grupp parlamentari baqa' xi affarijiet li jridu jiġu cleared u hawn l-Onor.

Carmelo Abela – jekk qed nifhmu tajjeb – qed jgħid li qed jistenna parir legali, jiġifieri not all clear min-naħa tal-Gvern.

Għalhekk isir il-Kumitat dwar ix-Xogħol tal-Kamra biex kulħadd ikun jista' jagħmel il-pożizzjoni tiegħu, imbagħad nifhmu li għandna nieħdu d-deċiżjoni.

Fi ftit kliem rigward din l-emenda kostituzzjonali min-naħa tal-Gvern żgur ma jistax itellagħha għax għad mhux kollox iċċarat.

DAVID AGIUS: Hekk hu.

MR SPEAKER: Ejja nagħmlu rikapitolazzjoni malajr ħalli mmorru għall-items l-oħrajn.

Għal nhar it-Tnejn se jkun hemm il-kontinwazzjoni tal-abbozz dwar Ġieħ ir-Repubblika, imbagħad jitla' l-abbozz li jemenda l-Att dwar il-Periti.

LOUIS GRECH: Le, imbagħad l-Att dwar it-taxxa.

DAVID AGIUS: Mr Speaker, anke rigward tal-periti, din ġiet ippubblikata l-bieraħ.

Għandna nies fil-grupp tagħna li diġà talbuni jitkellmuha fil-grupp.

Irridu nifhmu li fil-grupp parlamentari għandek numru ta' sigħat ristretti.

LOUIS GRECH: Jiġifieri tippreferu li tiġi posposta?

DAVID AGIUS: Mhux il-ġimgħa d-dieħla żgur għax għad irridu nitkellmuha.

Mela nistgħu nimxu.

Onor. Deputat Prim Ministru, mela għandek l-abbozz dwar Ġieħ ir-Repubblika, imbagħad għandek l-emenda tal-VAT, imbagħad tal-kumpaniji.

Qed nara s-sinjuri hawnhekk; nifhem li d-diskussjoni dwar il-Parlament ġiet posposta għal darb'oħra.

LOUIS GRECH: Iva, ġiet posposta.

MR SPEAKER: Għandkom dritt tibqgħu u tistgħu toqogħdu hawnhekk kemm tridu, imma l-item tal-Parlament mhux se tiġi diskussa llum għaliex ġiet posposta.

DAVID AGIUS: Mr Speaker, jiena xtaqt nitkellem dwar l-aġenda għax għadni m'iniex lest.

MR SPEAKER: Mela le, għidli!

DAVID AGIUS: Skont il-Minuti l-Gvern kellu jiġi lura għandna rigward il-Mozzjoni Nru 61 tal-Onor.

MR SPEAKER: Iva, għandek raġun.

DAVID AGIUS: U allura xtaqt daqsxejn feedback min-naħa tal-Gvern.

MR SPEAKER: L-Onor.

LOUIS GRECH: Aħna qed ngħidu li dik se nibdew il-proċess tal-Ewwel Qari fuqha immedjatament u fl-ewwel okkażjoni tibda d-diskussjoni.

MR SPEAKER: Onor. Agius, qed ngħidu li dak huwa l-Ewwel Qari tal-abbozz li jemenda l-Kodiċi Kriminali hux hekk?

LOUIS GRECH: Aħna nistgħu nagħmluh il-ġimgħa d-dieħla l-Ewwel Qari.

DAVID AGIUS: Imma bħala debate għandna xi indikazzjonijiet ta' xi ġranet partikolari?

LOUIS GRECH: Le, s'issa m'għandniex.

MR SPEAKER: Imma jsir l-Ewwel Qari il-ġimgħa d-dieħla.

CARMELO ABELA: Jekk hu possibbli jkollna indikazzjoni ta' kemm hemm bżonn ħin fuqha din tal-Onor.

Azzopardi, u naraw kif indaħħluha wkoll max-xogħol.

DAVID AGIUS: Jien qed nifhem li kif isir l-Ewwel Qari min-naħa tal-Gvern, m'għandux bżonn iktar ħin, jiġifieri tista' tiġi diskussa l-ġimgħa d-dieħla wkoll?

CARMELO ABELA: Il-ġimgħa d-dieħla nibdew il-proċess biex ikun hemm l-Ewwel Qari tiegħu, imbagħad l-Iskrivan tal-Kamra jippubblikah – kif għamel diġà b'abbozz ieħor – u jitla' fuq l-aġenda.

Jiġifieri se jkun fuq l-aġenda u l-ewwel opportunità li nistgħu nsibu – u naturalment naqblu ftit ukoll dwar kemm għandhom bżonn ħin fuqha – inkunu nistgħu ndaħħluha fix-xogħol tal-Kamra.

DAVID AGIUS: Min-naħa tagħna m'għandniex bżonn iktar minn massimu ta' sagħtejn.

CARMELO ABELA: Biex inkunu nistgħu ninfilsawha ma' prijoritajiet oħrajn ta' liġijiet.

MR SPEAKER: Hemm xi ħaġa oħra Onor. Agius qabel ma ngħaddu għat-tieni item?

DAVID AGIUS: Rigward din l-aġenda jew xi affarijiet oħrajn?

MR SPEAKER: Le, affarijiet oħrajn għad irrid niġi għalihom.

Għax issa se nimxu mal-aġenda li għandi quddiemi.

Jekk għandek xi ħaġa oħra fuq ix-xogħol tal-Kamra...

LOUIS GRECH: Fuq il-kwestjoni tal-baġit, huwa skedat li l-baġit jinqara fl-4 ta' Novembru u jispiċċa fid-19 ta' Novembru.

Qed nikkunsidraw li nagħmlu ħamest ijiem bi tliet seduti biex kemm jista' ikun ngħaġġluh dan il-proċess.

MR SPEAKER: Mela jibda fl-4 ta' Novembru ....

LOUIS GRECH: Dawn indikattivi s'issa.

MR SPEAKER: Mhumiex konklużi dawn id-dati.

Qed naħsbu li dawk se jkunu d-dati tal-baġit.

Il-baġit se jitressaq fl-4 ta' Novembru u jagħlaq fid-19 ta' Novembru.

Fil-11 ta' Novembru jitkellem il-Kap tal-Oppożizzjoni u fit-12 ta' Novembru jirrispondih il-Prim Ministru.

MR SPEAKER: U fit-13 ta' Novembru jibda mill-ewwel id-dibattitu ministeru ministeru hux hekk?

LOUIS GRECH: Hekk hu, imbagħad ikollok ħamest ijiem fejn se jkollok tliet seduti f'kull ġurnata.

DAVID AGIUS: Jien m'għandix diffikultà li nagħmel anke għaxra kull ġurnata però naħseb li għall-ħaddiema ta' hawn ġew u għall-kredibilità tal-baġit naħseb li rridu noqogħdu attenti kif naqsmu s-seduti.

LOUIS GRECH: Is-seduti se naqsmuhom fid-9.00 a.m., fis-2.00 p.m. u fis-6.00 p.m. u naħseb li għal kulħadd aħjar, fis-sens li nkunu ħafna aktar effiċjenti milli kieku ntawluh.

DAVID AGIUS: Jista' jkun li jkollok seduti li għandek bżonn aktar mill-ammont ta' ħin rikjest mid-9.00 a.m. sas-2.00 p.m.

LOUIS GRECH: Imma normalment trid tistabbilixxi ħin, u dejjem jiġi stabbilit ħin, inkella jibqa' sejjer ad aeternum.

CARMELO ABELA: Jekk nista' ngħaddi kumment – se ngħidha b'ċajta –ġejna kkritikati li għandna ħafna ministeri.

Il-fatt li għandek numru ta' ministeri jfisser li se jkollok kelliema li huma mferrxa fuq 15-il ministeru.

Meta jkollok inqas ministeri wieħed jifhem li jkollok seduti itwal għax għandek aktar kelliema.

Naħseb din id-darba l-fatt li għandna 15-il ministeru m'għandniex bżonn tul ta' seduti esaġerat; ovvjament, il-ħin jinqasam indaqs bħalma dejjem jinqasam u l-kelliema jistgħu jinfiltraw ruħhom fuq dawn il-ministeri.

Jekk ikun hemm xi ministeru partikolari li jiġi indikat li forsi hemm bżonn ftit minuti aktar għalih, naħseb ...

MR SPEAKER: Naħseb daqskemm jista' jinfurmana d-Deputat Prim Ministru ....

LOUIS GRECH: Ma naħsibx li hi kwestjoni li ministeru jieħu iktar, dik dejjem wieħed jista' jikkonsidraha; imma wieħed irid jistabbilixxi ħinijiet.

Nemmen li hemm ħinijiet li qed jagħtu biżżejjed spazju u ħin għal kull ministeru u nemmen li iktar ma nagħmluh b'mod effiċjenti u b'mod qasir iktar se jkun effettiv.

MR SPEAKER: L-Onor.

MARIO DE MARCO: X'se jkunu l-ħinijiet tas-seduti?

LOUIS GRECH: Fid-9.00 a.m. fis-2.00 p.m. u fis-6.00 p.m., tliet sigħat kull seduta.

MARIO DE MARCO: Għandek siegħa u nofs kull naħa.

DAVID AGIUS: Li mhux biżżejjed!

Nassigurah li għandek ċertu tip ta' ministeri li fil-passat ħadna ħafna iktar minn siegħa u nofs kull naħa.

Suġġett huwa suġġett, jekk għandek is-saħħa dejjem jibqa' saħħa.

MARIO DE MARCO: L-appell tiegħi fl-aħħar mill-aħħar huwa l-baġit tal-Gvern ....

DAVID AGIUS: Apparti minn hekk għandek il-mistoqsijiet parlamentari u l-aġġornamenti wara kull seduta.

Irridu niftiehmu dwarhom.

Jien illum għandi d-dritt li nitlob għall-mistoqsijiet parlamentari u aġġornament ta' kull seduta.

Jiġifieri jekk għandek tliet sigħat trid taqta' siegħa minnhom mistoqsijiet parlamentari u aġġornamenti, u jifdallek sagħtejn.

CARMELO ABELA: Tliet sigħat huma d-debating time, ma jinkludux mistoqsijiet parlamentari u aġġornamenti.

Agius fil-passat dejjem kien hemm ftehim fuq x'jiġri mill-mistoqsijiet parlamentari u x'jiġri mill-aġġornament.

DAVID AGUIS: Diġà qed nipprevedi u qed ngħid li jekk se naħdmu b'dawn il-ħinijiet ma jistax ikun hemm ftehim.

CARMELO ABELA: Din indikazzjoni ta' dibattitu.

DAVID AGIUS: Indikazzjoni wkoll li bil-mistoqsijiet parlamentari u bl-aġġornamenti wara kull seduta, għandek bżonn erba' sigħat mid-9.00 a.m. sas-1.00 p.m., mis-2.00 p.m. sal-5.00 p.m.

CARMELO ABELA: Fuq il-mistoqsijiet parlamentari u l-aġġornamenti nistgħu nitkellmu x'jista' jiġri.

Hemmhekk flessibbli.

DAVID AGIUS: Mhix kwestjoni ta' flessibilità.

CARMELO ABELA: Però jaf ukoll x'ġara fil-passat, fejn nafu li ġieli ma tteħdux il-mistoqsijiet parlamentari, u ġieli saru, u nafu wkoll li ġieli kien hemm arranġamenti li l-aġġornament ma jitteħidx.

MR SPEAKER: Jekk nimxu fuq x'inhi l-prassi meta jiġi dibattut il-baġit dejjem kien ikun hemm dejjem ftehim li l-ħin tal-mistoqsijiet parlamentari u tal-aġġornament ma jitteħdux.

DAVID AGIUS: Jien qed ngħidlek biex taħsibha li kif inhuma l-ħinijiet tat-tliet seduti dawn l-affarijiet huma diffiċli li jsiru.

MARIO DE MARCO: Jien l-appell tiegħi huwa wieħed ta' buon sens, ejja nkunu flessibbli, la rridu ntawlu ż-żmien però lanqas m'għandna nkunu żbrigattivi żżejjed b'rispett lejn il-baġit tal-Gvern.

Jiġifieri filwaqt li m'għandix diffikultà li ma ntawlux iżżejjed fuq il-baġit, qisu the be all and end all ta' kollox, id-diskussjoni tal-baġit hija importanti għax fl-aħħar mill-aħħar il-baġit se jagħti direzzjoni ekonomika tal-pajjiż għas-sena li ġejja u ta' warajha.

Naħseb li mingħajr ma hemm bżonn li wieħed itawwal iżżejjed, ejja nkunu konxji li hemm ċerti ministeri fejn forsi diskussjoni ta' siegħa u nofs għal kull naħa tal-Kamra mhuwiex biżżejjed.

MR SPEAKER: Ħalli nissuġġerixxi ħaġa.

Fuq dak li għadek kif qed tgħid issa u li anke jidher li huwa rifless f'dak li qal l-Onor.

Jekk hemm xi ministeri li l-Oppożizzjoni jidhrilha li għandu jkollha aktar ħin, tikkomunika mill-ewwel man-naħa tal-Gvern ħalli din tiġi kkunsidrata.

Tajjeb hekk?

(Interruzzjonijiet) Mhux issa.

Jien qed nieħu dak li qed tgħidu intom.

Onor. David Agius ara daqsxejn min-naħa tal-Oppożizzjoni, kif qegħdin ġustament tissuġġerixxu, jekk hemm xi ministeri li taħsbu li għandu jkollhom aktar ħin għad-dibattitu min-naħa tal-Oppożizzjoni allura għidulna liema huma dawn l-ministeri.

DAVID AGUIS: Sur President, mhux biss kwestjoni ta' ministeri u ħinijiet imma anke li umanament taħdem b'dawn it-tip ta' arranġamenti, kemm għalija personali bħala Whip, u kemm għan-nies ta' hawn ġew bħala ħaddiema; għax li tiġi titkellem ħames minuti u titlaq ma ġara xejn, u tiġi tagħmel ministeru wieħed u titlaq ma ġara xejn, imma hi ħaġa oħra li tagħmel il-baġit kollu, 15-il ministeru, mhux sempliċement … U jekk nieħdu l-vot wara kull ministeru?

Se nikkalkulawh dak il-ħin?

MR SPEAKER: Illum staqsejt lill-Viċi Prim Ministru jistax jagħtina indikazzjoni meta se jibda l-baġit u d-dibattitu.

U prova jagħmel ...

LOUIS GRECH: U aħna tajniek skeda indikattiva.

MR SPEAKER: Dik hija skeda indikattiva però nifhem ukoll li minn dan id-dibattitu ħareġ ukoll li hemm xi ministeri li l-Oppożizzjoni ġustament tixtieq li jkollha aktar ħin għalihom u ovvjament tajjeb li wieħed jipprova jissupera dawn l-affarijiet.

MARIO DE MARCO: Sur President, l-appell tagħna hu li l-Gvern jikkonsidra żewġ affarijiet.

L-ewwel nett, li jista' jkun hemm ministeri li jkollhom bżonn iktar minn tliet sigħat, jew siegħa u nofs kull naħa, biex jiddiskutihom; min-naħa tagħna forsi hemmhekk aħna nistgħu nindikaw liema huma l-ministeri li hemm bżonn iktar minn hekk.

It-tieni nett, hemm il-konsiderazzjoni mill-aspett ta' ħinijiet għan-nies li korrettament għandhom ikunu hawnhekk minn filgħodu sa filgħaxija, kif ukoll il-ħaddiema tal-Parlament li għandhom ikunu hawnhekk il-ħin kollu; wieħed għandu jieħu in konsiderazzjoni l-ħinijiet għalihom.

L-Onor.

Agius forsi għandu raġun dwar il-kelliema li jidħlu u jagħmlu l-intervent tagħhom u jerġgħu joħorġu, mhix se tagħmel differenza għalihom.

Għall-Ministri, li fl-aħħar mill-aħħar se jidħlu jippreżentaw l-estimi tagħhom u jerġgħu jitilqu ma tagħmilx differenza.

Hemm nies bħall-Onor.

Agius li għandhom jassiguraw li kulħadd ikun preżenti u kulħadd għandu jagħmel l-intervent tiegħu, hemm in-nies li qegħdin hawnhekk li jkunu qed jagħmel t-traskrizzjonijiet eċċ., li ovvjament għandhom ikunu hawnhekk il-ħin kollu.

Ejja mingħajr ma noħolqu ostakli lil xulxin, nieħdu in konsiderazzjoni dawn iż-żewġ punti.

LOUIS GRECH: Jien smajt lill-Onor.

Aħna lesti li naraw xi proposti għandhom u nikkunsidrawhom.

Aħna qed nifhmu u ħadniehom in konsiderazzjoni qabel dawn, iżda dehrilna li jkun iktar effiċjenti li wieħed jispiċċa fi żmien iqsar; però jekk intom għandkom xi proposti x'tagħmlu, aħna lesti li nikkunsidrawhom.

MR SPEAKER: L-Onor.

DEBORAH SCHEMBRI: Jien nifhem il-concern rigward il-ħinijiet.

Li ma nistax nifhem hija għalfejn meta qed ngħidu li għandna tliet seduti bi tliet sigħat, qisu kien hemm indikazzjoni li ma jistax ikun hemm qbil li ma jkunx hemm mistoqsijiet parlamentari u affarijiet oħra, għax dak qisu qiegħed insabbat saqajja.

MR SPEAKER: Ħalli nagħmel dan is-suġġeriment, ovvjament issa mbagħad l-Onor.

Deborah Schembri jkunu jistgħu..… Onor. De Marco bħala prassi rarament ikun hemm seduta filgħodu, wara nofsinhar, u filgħaxija.

Mhux għal ħamest ijiem.

MR SPEAKER: Kien hemm, mhux qed ngħid li ma kienx hemm, anzi qed inkun ġust għax fejn tidħol proċedura nkun preċiż.

Wieħed jista' jasal ukoll li s-seduta flok f'12.00 p.m tispiċċa fis-2.00 p.m. u titkompla l-oħra fl-5.00 p.m., jiġifieri jkun hemm waqfa ta' tliet sigħat.

Dak huwa l-mod li kien ikun segwit b'mod regolari u dan qed ngħidu biex wieħed jikkonsidrah ukoll u biex naslu fi ftehim dwar dan.

Naħseb li nistgħu nimxu.

Nirringrazzjak talli tajtna l-informazzjoni dwar meta più o meno jinqara l-baġit u kif se naħdmu.

Nixtieq nimxi għall-item li jmiss.

Irċevejt korrispondenza importanti ħafna min-naħa tal-Kummissarju Elettorali, is-Sur Salvu Gauci dwar proposta leġiżlattiva dwar l-elezzjonijiet – għaddejtilkom kopja – indirizzata lili, lill-Prim Ministru u lill-Kap tal-Oppożizzjoni.

Ovvjament hija materja li jien irrid inressaqha mill-ewwel fil-Kumitat dwar ix-Xogħol tal-Kamra għall-attenzjoni; ovvjament mhux se niddeċiedu llum, però rridu naħdmu fuqha.

Nafu li l-elezzjonijiet li jmiss huma l-elezzjonijiet tal-Ewropa fl-ewwel xhur tas-sena d-dieħla u l-proposta hija li l-persuni li jkunu fid-djar tax-xjuħ, kemm dawk tal-Gvern, dawk tal-Knisja u dawk privati, ikunu jistgħu jivvutaw fil-post fejn ikunu qegħdin huma.

Hija proposta li tinkludi l-opinjoni tal-Kummissjoni Elettorali li ovvjament tgħid li għandu jkun hemm dawk li huma consequential amendments għall-European Elections Act u wkoll għall-General Elections Act, il-Kap.

Jien mhux qed nistenna li jsir ebda dibattitu issa.

Din hija ittra li għaddejtilkom issa però xtaqt li għal-laqgħa tal-Kumitat dwar ix-Xogħol tal-Kamra li jmiss tkun ġiet diskussa fil-gruppi parlamentari rispettivi, kemm min-naħa tal-Gvern u kemm min-naħa tal-Oppożizzjoni biex inkunu nistgħu nitkellmu fuqha.

Jien diġà kelli laqgħat ukoll f'dan is-sens anke mal-partijiet.

Ċertament jien inkludejt ukoll estratt mir-rapport uffiċjali tas-seduti li saru f'Settembru 2007 fejn kien hemm emenda għal klawsola ġdida nru 5 u nħalliha hekk għalissa.

Qed insemmiha biex kulħadd ikun jaf għalfejn qajjimtha.

L-item li jmiss huwa t-tlaqqigħ tal-Kumitat dwar il-Privileġġi.

Wara li ġiet diskussa l-Mozzjoni Nru 72 li kkontestat ir-ruling li tajt fl-1 ta' Ottubru 2013 liema mozzjoni m'għaddietx, allura issa rrid bilfors – u għalhekk qed inqajjimha issa fil-Kumitat dwar ix-Xogħol tal-Kamra – inlaqqa' l-Kumitat dwar il-Privileġġi biex naraw dwar il-kompożizzjoni tiegħu.

Għalkemm il-kompożizzjoni tiegħu diġà stabbilita, peress li l-Onor.

Simon Busuttil, il-Kap tal-Oppożizzjoni, huwa fil-fatt il-persuna nnifisha li jrid jiġi quddiem dan il-Kumitat minħabba li hemm l-prima facie ksur ta' privileġġ min-naħa tiegħu huwa wieħed mill-membri tal-Kumitat dwar il-Privileġġi, naħseb ġustament għandi nistaqsi dwar is-sostituzzjoni tiegħu.

Nixtieq li llum naqblu wkoll dwar id-data biex inlaqqgħu dan il-Kumitat biex naraw il-proċedura ta' kif se naħdmu u ma naħdmux.

Dik tkun l-ewwel laqgħa, imbagħad nimxu minn hemmhekk.

Xtaqt il-kummenti tagħkom qabel ma nimxi; ma nafx min-naħa tal-Oppożizzjoni hemmx xi kumment.

DAVID AGIUS: Naraw id-dati min-naħa tagħna u min-naħa tal-Gvern.

Ovvjament dwar il-pożizzjoni tal-Onor.

Busuttil nagħtukom informazzjoni fil-Kumitat.

MR SPEAKER: Jien semmejtha biex inkunu korretti.

Onor. Carmel Abela, nistgħu nimxu fuq id-data?

CARMELO ABELA: L-Ordinanza dwar il-Privileġġi tagħti l-poter lill-iSpeaker li jlaqqa' dan il-kumitat.

MR SPEAKER: Iva, imma jien nixtieq li kemm jista' jkun naqblu.

Jien nista' ngħidlek li se nlaqqgħu nhar it-Tnejn jew it-Tlieta, imma jien xtaqt ...

CARMELO ABELA: Napprezza.

Jekk inti għandek xi proposta ta' meta tista' tlaqqgħu naraw ftit.

Inti taf ukoll ix-xogħol li għandha l-Kamra quddiemha, biex nikkunsidraw kollox.

Il-bqija naraw is-suġġeriment min-naħa tiegħek.

MR SPEAKER: Jekk nimxu hekk: kif dejjem isir l-ewwel seduta tkun biex nadottaw il-proċedura kif se naħdmu.

Irridu naraw ukoll min se jissostitwixxi lill-Kap tal-Oppożizzjoni fil-Kumitat.

Il-persuna li trid twieġeb huwa l-istess Kap tal-Oppożizzjoni u peress li l-kompożizzjoni tiegħu tinkludi l-Kap tal-Oppożizzjoni u l-Onor.

David Agius, allura l-Kap tal-Oppożizzjoni jrid jiġi sostitwit.

Jien kont qed nissuġġerixxi li l-ewwel laqgħa ssir fil-31 ta' Ottubru fis-1.00 p.m., imbagħad minn hemmhekk nimxu kif għandna nimxu; il-ġurnata tkun il-Ħamis.

Jekk hemm xi problema tgħiduli.

CARMELO ABELA: Tajjeb li naraw l-aġenda tad-Deputat Prim Ministru imma għalija m'għandix problema.

DAVID AGIUS: Jekk ma tkunx fil-31 ta' Ottubru, tkun ġurnata qabel, ma mmorrux aktar tard mill-1 ta' Novembru.

MR SPEAKER: Jien ma xtaqtx li tkun fil-ġranet tal-Parlament peress li qed niċċerja jien.

Fl-ewwel laqgħa nitkellmu fuq il-proċedura.

Mela, wara li l-Mozzjoni Nru 72 li tressqet wara r-ruling li tajt fl-1 ta' Ottubru m'għaddietx, il-Kumitat dwar il-Privileġġi, se jiltaqa' fil-31 ta' Ottubru fis-1.00 p.m.

L-item li jmiss huwa l-ħatra tal-kumitat magħżul tal-Kamra dwar l-istandards u l-etika u l-imġiba xierqa fil-ħajja pubblika.

Il-kompożizzjoni tiegħu issa hija magħrufa.

Min-naħa tal-Gvern il-Membri huma l-Onor.

Justyne Caruana u min-naħa tal-Oppożizzjoni huma l-Onor.

Ryan Callus, u jiena ser inkun iċ-Chairperson.

L-istess nixtieq li naslu f'ġurnata biex niltaqgħu u nagħmlu l-ewwel seduta ħalli nkunu nistgħu naraw x'proċedura ser jaħdem biha dan il-kumitat.

L-Onor.

CARMELO ABELA: Mr Speaker, xtaqt li niċċara ftit l-ineżattezzi li qed jingħadu fil-media fuq il-ħatra ta' dan il-kumitat magħżul.

Dan mhux kumitat tal-etika kif ġie rrappurtat anke fil-media, imma huwa kumitat li se jiltaqa' biex jagħmel rapport, kompost kif diġà għidt tajjeb inti, biex naslu li jkollna kummissarju u li jkollna kumitat permanenti dwar l-imġiba, etika u .....Qed jiġi rrapportat li huwa kumitat tal-etika.

MR SPEAKER: Peress li qegħdin live streamed u peress li żgur ikun hawn min qed isegwi allura se naqra eżatt ir-raġuni li għaliha twaqqaf dan il-kumitat magħżul li huwa maqbul miż-żewġ gruppi, kemm min-naħa tal-Gvern u kemm min-naħa tal-Oppożizzjoni.

"Il-Kamra tad-Deputati qiegħda tirrisolvi li taħtar kumitat magħżul minn fost il-membri tagħha bl-għan li dan jagħmel ir-rakkomandazzjonijiet lill-Parlament fuq il-materja msemmija f'din ir-riżoluzzjoni tal-15 ta' Diċembru 2013 u dan billi jħejji rapport dwar it-twaqqif tal-Uffiċċju tal-Kummissarju dwar l-Istandards, l-Etika u l-Imġiba Xierqa fil-ħajja pubblika u tal-Kumitat Permanenti tal-Kamra dwar l-Istandards, l-Etika u l-Imġiba Xierqa fil-ħajja pubblika."

Biex min qiegħed jismagħna u anke l-press ikunu ċari.

Jien qed nistaqsi biex niftiehmu fuq data.

Jien se nissuġġerixxi data wkoll, jekk intom m'għandkomx data.

DAVID AGIUS: Importanti li sal-15 ta' Diċembru tlestu r-rapport.

MR SPEAKER: Jien kont se nissuġġerixxi li d-data tkun it-30 ta' Ottubru 2013 fit-8.00 p.m.

ONOR CARMELO ABELA: L-ideali hu li forsi l-Iskrivan tal-Kamra jikkomunika mal-Membri li huma msemmija fil-mozzjoni.

MR SPEAKER: Sakemm jiċċekkja nistgħu nimxu fuq item ieħor.

(Interruzzjonijiet) Mela t-30 ta' Ottubru out of question.

Niltaqgħu fit-23 ta' Ottubru fit-8.00 p.m., jiġifieri l-ġimgħa d-dieħla.

Tajjeb?

Onor. Abela taqbad mal-Onor.

Xtaqt ukoll nimxi għall-item li jmiss.

Kif tafu intom fis-seduta tat-2 ta' Ottubru 2013, proprju l-għada li jien tajt ir-ruling fil-konfront tal-Onor.

Simon Busuttil, kont ġbidt l-attenzjoni tal-media fil-Parlament li ma jistgħux jittieħdu ritratti u filmati mingħajr il-permess tal-istess Kamra.

U qajjimt il-punt peress li f'l-Orizzont deher ritratt tal-Kamra waqt is-seduta tal-ġurnata ta' qabel, l-1 ta' Ottubru 2013, fejn ittieħed ritratt mingħajr il-permess tal-Kamra – li jien ippreżentajtu u għandkom kopja tiegħu – li juri l-bankijiet tal-Oppożizzjoni vojta wara l-walkout.

Jien għedt li peress li din hija xi ħaġa li ma kellhiex isir, ma kellhomx jittieħdu ritratti mingħajr il-permess tas-Sedja, se nressaqha għad-diskussjoni quddiem dan il-Kumitat biex naraw x'passi jistgħu jittieħdu f'dan ir-rigward.

Sadanittant biex intom tkun tafu wkoll għamilt riċerka mal-parlamentari nazzjonali oħra jekk jistgħux jintużaw forom ta' apparat tar-ritratti jew jew mobiles, whatever, min-nies li jkunu fl-istrangers gallery jew mill-persuni li jkunu fin-naħa tal-press.

Fost oħrajn sibt li pereżempju l-Belġju, fejn għandna s-sede tal-Parlament Ewropew u l-parlament nazzjonali, dan mhuwiex permess.

Sibt li fi Franza dan mhuwiex permess, fil-Greċja mhuwiex permess, fil-Latvja mhuwiex permess; imbagħad hemm xi pajjiżi oħra fejn il-press, kemm-il darba tkun fl-istrangers gallery tista' tieħu ritratti, però m'għandix indikazzjoni eżatta jekk hemmx bżonn il-permess tas-Sedja.

Jien ħassejt li din kienet xi ħaġa li jien tajt il-kelma li ser nġibha għall-attenzjoni tagħkom u issa nħalliha għad-dibattitu.

Biex ninfurmakom li f'ismi l-Iskrivan tal-Kamra kiteb ukoll lill-Editur u qallu hekk:

Ittra li ntbagħtet fil-3 ta' Ottubru, 2013 lis-Sur Josef Caruana, l-Editur ta' l-Orizzont fejn intqal lilu:

"Qed ngħaddilek estratt tat-traskrizzjoni tas-seduta tal-bieraħ tat-2 ta' Ottubru 2013 fejn is-Sedja ġibdet l-attenzjoni li ma jistgħux jittieħdu ritratti u filmati mingħajr il-permess tal-istess Kamra.

Nitolbok tinnota li s-Sedja rrimarkat li kienet se tqajjem dan il-punt wara li fil-ħarġa ta' l-Orizzont tal-bieraħ deher ritratt meħud waqt is-seduta tal-istess ġurnata wara l-walkout tal-Oppożizzjoni.

Bħalma taf dan mhux permess u għalhekk qiegħed tiġi infurmat li dan il-każ se jiġi diskuss fil-Kumitat dwar ix-Xogħol tal-Kamra.

Dan biex tagħraf timxi fiċ-ċirkostanzi."

DAVID AGIUS: Kellek risposta mingħand l-Orizzont fuq din l-email?

MR SPEAKER: Le, ninfurmak li dan lanqas biss weġibni; però ovvjament għamiltha ċara jiena fis-seduta li kulma kelli acknowledgement però ma weġibx dwar dak li hemm.

L-Onor.

DEBORAH SCHEMBRI: Skużani, Mr Speaker, forsi għadni ġdida u nixtieq inkun naf.

Minn fejn toħroġ li dawn ma jistgħux jieħdu ritratti, hija prassi ta' dan il-Parlament?

MR SPEAKER: Għandek raġun tistaqsiha għax missni spjegajtha.

Hemm Ordni Permanenti dwar il-PBS, fejn hu biss jingħata d-dritt li jxandar kollox fuq ir-radju.

Fil-fatt reċentement tqajmet meta rċevejna dik l-ittra mingħand il-Viċi Chairman tal-PBS, fejn talab ukol li lanqas inxandru, imma dik hija xi ħaġa li diġà ddibattejna u m'għandix għalfejn nerġa' nqajjem xi ħaġa li lesta.

Hija s-Sedja biss li tista' tagħti l-permess, fil-fatt jien kull meta ndaħħal il-press jew inkella fotografi speċjalment f'okkażjonijiet partikolari dan nagħmlu b'konsultazzjoni mal-partijiet, imma dik hija diskrezzjoni tas-Sedja.

L-iSpeaker għandu l-poter li joħroġ minn diversi prassi u toħroġ ukoll mill-proċedura li nużaw fil-Commonwealth, fil-House of Commons, eċċ. Inti taf li in the silence tal-Ordnijiet Permanenti nimxu dejjem mal-proċedura tal-House of Commons.

Jien għall-eżattezza għamilt ukoll riċerka mal-parlamenti nazzjonali u fil-parlamenti ewlenin Franza, Belgium, Latvja – li huwa pajjiż żgħir bħalna – l-ebda ġurnalist u l-ebda ħadd m'għandu dritt, lanqas b'rispett lejn is-Sedja, jidħol hemmhekk u jieħu r-ritratti.

DEBORAH SCHEMBRI: Peress li fl-istrangers gallery jistgħu jidħlu persuni li mhumiex tal-press fil-verità, qed inwessa' dak li hawn hawnhekk, jista' jkun hemm indikazzjoni xi mkien viżibbli li ma jistgħux jittieħdu ritratti.

Jista' jkollok persuna li b'kull buon fini ma tafx li ma tistax tieħu ritratt.

Għall-grazzja tal-argument aħna u għaddejjin mill-kuritur hemm senjalat li ma tistax tieħu ritratti hemmhekk, però ġewwa m'hemmx senjalat.

MR SPEAKER: Għamilt osservazzjoni interessanti u tajjeb.

Jien ma kellix ir-reazzjoni mill-editur ta' l-Orizzont, is-Sur Josef Caruana, wara li ktibtlu, li r-ritratt għaddihulu xi ħadd mill-istrangers gallery.

CARMELO ABELA: Fir-riċerka li għamilt f'dawk il-każi speċjalment dawk li aħna nimxu fuqhom, f'każ li jiġri dak li ġara hawnhekk, x'passi jittieħdu?

MR SPEAKER: Jien m'iniex qed nara l-ebda raġuni għalfejn għandi ntawwal dan l-inċident, anzi jien sempliċement ħassejtni fid-dover, naħseb li għamilt sew, għax din illum kienet l-Orizzont u għada tista' tkun ġurnal ieħor u għall-korrettezza għandha tkun dejjem għaż-żewġ gruppi.

Wieħed jifhem li meta s-Sedja ġibdet l-attenzjoni, ġibditu b'mod korrett, li ma kien hemm l-ebda ġustifikazzjoni min-naħa tal-ġurnal l-Orizzont li jippubblika ritratt mingħajr il-permess tas-Sejda.

U naħseb li din tista' tieqaf hawn imma nerġa' nikteb lill-Editur fejn ngħidlu li din ġiet diskussa u jekk tirrepeti ruħha mbagħad bilfors ikolli nieħu pożizzjoni differenti.

Nimxu hekk?

DAVID AGIUS: Forsi li nżid magħha hija li l-istess nota li tibgħat lil dan il-ġurnal, tintbagħat lill-gazzetti l-oħrajn jew media oħra biex jagħrfu jimxu ħalli ħadd ma jgħid li ma kienx infurmat.

MR SPEAKER: Għal dak li ġibdet l-attenzjoni l-Onor.

Deborah Schembri, kollha kemm huma jafu li għandu jkun hemm il-permess tal-Kamra, għaliex il-press are well aware.

DEBORAH SCHEMBRI: Peress li fil-kuritur hemm signs li ma jistgħux jieħdu ritratti, jekk ikun hemm xi ħadd fl-istrangers gallery li jidħol fil-Kamra minn dan il-kuritur, hemmhekk isib is-signs li ma jistax jieħu ritratt u ġewwa ma jsibhomx, jista' jassumi li hemm ġew jista' jieħu ritratti.

Biex nevitaw anke fil-futur li xi ħadd iġib dik l-iskuża, nistgħu nagħmlu naqra ta' sinjal hemm ġew.

MR SPEAKER: Punt tajjeb ħafna.

Nimxu għall-item li jmiss, il-Kumitat dwar l-affarijiet Soċjali kif diversament kostitwit biex jikkonsidra materji dwar l-immigrazzjoni irregolari.

Nifhem li dan il-Kumitat huwa kompost kollu, iċ-Chairperson hija l-Onor.

Deborah Schembri, min-naħa tal-Gvern hemm l-Onor.

Chris Fearne u min-naħa tal-Oppożizzjoni hemm l-Onor.

Jason Azzopardi u l-Onor.

Jien għaddejtilkom ukoll it-terms of reference ta' dan il-Kumitat li kienu diġà ġew maqbula f'laqgħa tal-2009.

Forsi tridu tgħaddu xi kumment dwar kif se jiltaqa' dan il-Kumitat?

CARMELO ABELA: Biex inkunu 100% ċerti li qed naqblu, għax diġà kellna l-approvazzjoni ta' dan il-Kumitat ...

MR SPEAKER: Mhux aħjar nerġgħu nagħmluha illum?

CARMELO ABELA: … nikkonfermaw li dawk huma l-Membri min-naħa tal-Gvern, min-naħa tiegħi għall-inqas, però nikkonferma wkoll li kif konna qbilna f'xi laqgħa oħra tal-Kumitat Permanenti dwar ix-Xogħol tal-Kamra, it-terms of reference li kienu diġà ġew maqbula fil-Leġiżlatura li għaddiet, qed jerġgħu jiġu carried forward – ħa ngħidu hekk – għall-ħidma ta' dan il-Kumitat Soċjali meta jiddiskutu l-materja tal-immigrazzjoni.

L-Iskrivan tal-Kamra ġustament qed jiġbed l-attenzjoni li dawk it-terms of reference, li kienu ġew approvati f'Marzu 2009, kienu jagħmlu referenza għal ittra li kienet mibgħuta mill-Ministru tal-Ġustizzja u l-Intern ta' dak iż-żmien, u għall-interventi li kienu saru mill-Prim Ministru u l-Kap tal-Oppożizzjoni ta' dak iż-żmien f'dibattitu li kien sar fuq l-immigrazzjoni illegali fis-16 u s-17 ta' Marzu 2009 fuq dan is-suġġett.

Allura, qed tagħmel referenza għad-diskussjoni u d-deċiżjonili kellna fil-Kumitat dwar ix-Xogħol tal-Kamra, imma s-sustanza tat-terms of reference hija l-istess.

MR SPEAKER: Jien għalhekk għaddejtilkom kollox, biex ikollkom kollox hemmhekk.

L-Onor.

DEBORAH SCHEMBRI: Mr Speaker, kemm ninforma lil dan il-Kumitat li l-bieraħ intbagħtet email lill-membri li ħa jiffurmaw parti minn dan il-Kumitat u lill-Whips taż-żewġ naħat tal-Kamra li dan il-Kumitat se jitlaqqa' nhar it-Tlieta, 22 ta' Ottubru 2013 u f'din il-laqgħa se jkun mistieden il-Ministru l-Onor.

Emanuel Mallia biex ikellimna dwar l-immigration and detention policy.

MR SPEAKER: Grazzi tal-informazzjoni, però peress li l-Leġiżlatura l-oħra ovvjament spiċċat, il-Minuti ta' dik il-Leġiżlatura flimkien ma' dawn id-dokumenti, jidħlu fil-Minuti ta' din is-seduta.

Tajjeb?

Ħalli nkunu korretti f'kollox.

Qed naqblu li l-Kumitat huwa kompost u l-Membri huma dawk, u issa hemm ukoll id-data meta ħa tlaqqgħu l-Onor.

Issa xtaqt ukoll inqajjem punt proċedurali però ovvjament irrid insolvih; kif tafu intom Kumitat dwar il-Kontijiet Pubbliċi m'hemmx one u two; Kumitat dwar il-Kontijiet Pubbliċi hemm wieħed.

Minħabba li dwar ċertu materja ma setax ikun chairman iċ-Chairperson, li huwa l-Onor.

Dan meta tkun qed tiġi diskussa l-kwestjoni tal-procurement taż-żejt.

Iżda dan ma jfissirx li l-Kumitat dwar il-Kontijiet Pubbliċi jrid jieqaf mix-xogħol tiegħu!

Allura, il-Kumitat dwar il-Kontijiet Pubbliċi jrid ikompli bix-xogħol tiegħu, però ovvjament irid ikun hemm il-buon sens ukoll.

Il-Membri huma l-Membri, u kulħadd irid jifhem li jrid ikun hemm ftehim kemm fuq il-ġranet u l-ħin.

Jidher li kultant l-affarijiet ma jkunux qegħdin mexjin bi ftehim u allura jien qed inqajjem din illum biex intom, kif qegħdin preżenti, kemm l-Onor.

David Agius bħala Whip tal-Oppożizzjoni kif ukoll l-Onor.

Carmelo Abela bħala Whip min-naħa tal-Gvern li ladarba … jien nifhem li l-Onor.

Tonio Fenech f'xi ħin irid ilaqggħu, għax għandu materji x'jiddiskuti.

Nifhem li l-Onor.

Jason Azzopardi wkoll għandu l-Kumitat li qed jiġi mlaqqa' b'mod regolari minħabba n-numru kbir ta' xhieda li jridu jinstemgħu fil-kwestjoni tal-procurement taż-żejt.

Però nifhem ukoll li jekk dan jagħmel sitt xhur, seba' xhur, ma jfissirx li l-ieħor irid joqgħod jistenna l-eżitu.

Jien, li qed ngħid huwa li nappella għall-buon sens.

L-Onor.

Tonio Fenech qed jgħid li irid ilaqqgħu nhar it-Tlieta li ġejjin, fit-22 ta' Ottubru.

Tajjeb li ngħidilkom x'inhija l-proċedura: hija d-diskrezzjoni taċ-chairperson, li huwa l-President tal-Kumitat, meta jiltaqa' Kumitat.

Ovvjament, il-prassi hija li jkun hemm ftehim bejn il-Membri biex ikun hemm il-ġurnata u l-ħin.

Il-parir li tajt diġà fit-2 ta' Ottubru f'emails li ġew skambjati hija li kemm jista' jkun ikun hemm ftehim bejn il-Membri.

Ma nara l-ebda problema jekk ikun hemm ftehim bejn il-Membri tal-Kumitat dwar il-Kontijiet Pubbliċi biex jiltaqa' f'ġurnata, jekk jista' jkun anke oħra, jekk mhux it-Tlieta, biex jiġi ffissat ix-xogħol taħt il-presidenza tal-Onor.

L-Onor.

Tonio Fenech irid ilaqqa' l-Kumitat dwar il-Kontijiet Pubbliċi.

Jien qed nistedinkom biex nippruvaw naslu fi ftehim dwar li jiltaqa' l-Kumitat dwar il-Kontijiet Pubbliċi.

Ma jfissirx li għax il-Kumitat dwar il-Kontijiet Pubbliċi qed jiġi ppresedut fuq kwestjoni partikolari, jieqaf jiffunzjona.

Il-Kumitat dwar il-Kontijiet Pubbliċi huwa Kumitat dwar il-Kontijiet Pubbliċi wieħed u m'hemmx nomenklatura oħra!

Inħalli f'idejkom.

L-Onor.

MARIO DE MARCO: Fil-fatt anke kieku għall-grazzja tal-argument, il-Kumitat dwar il-Kontijiet Pubbliċi, fil-każ li qed jinstema' bħalissa meta kien ippresedut mill-Onor.

Tonio Fenech, m'hemm xejn li jwaqqaf il-Kumitat dwar il-Kontijiet Pubbliċi milli jkompli jiddiskuti żewġ suġġetti f'ħin differenti.

Ma nistax nifhem x'inhi l-problema li jiltaqa' l-Kumitat dwar il-Kontijiet Pubbliċi.

Il-Kumitat dwar il-Kontijiet Pubbliċi ma jibdiex diskussjoni fuq ħaġa u qabel ma jagħlaq dak is-suġġett ma jistax jiddiskuti ħaġa oħra!

Bħal kumitati oħrajn tal-Parlament.

Hija totalment diskrezzjoni taċ-chairman li jlaqqa' u jasal għal ftehim fuq id-diskussjoni.

L-appell tiegħek, Sur President, li jintlaħaq ftehim huwa importanti, però fl-aħħar mill-aħħar, jekk ma jintlaħaqx ftehim hemm id-diskrezzjoni taċ-chairman.

MR SPEAKER: L-Ordni Permanenti 126 tgħid hekk:

"Avviż tal-laqgħat tal-kumitati permanenti u tal-kumitati magħżula għandu jingħata lill-Iskrivan tal-Kamra qabel is-1.00 p.m. tal-ġurnata ta' qabel dik maħtura għal-laqgħa mill-president tal-Kumitat."

Però għalkemm wieħed jifhem li kemm jista' jkun wieħed irid jasal għal ftehim, hija fid-diskrezzjoni totali taċ-chairperson.

Imma jien ħassejt li llum għadna nippruvaw naslu fi ftehim.

L-Onor.

CARMELO ABELA: Nirringrazzjak Mr Speaker.

Huwa dover tiegħi li niġbed l-attenzjoni f'dan il-Kumitat ukoll.

Naqbel miegħek 100%.

M'hemm xejn li ma nistax ma naqbilx miegħu f'dak li għidt inti.

Il-Kumitat dwar il-Kontijiet Pubbliċi qed jiltaqa', mhuwiex kumitat li mhuwiex jiltaqa', ilu jiltaqa' mis-sajf, u kif għidt inti korrettament Kumitat dwar il-Kontijiet Pubbliċi hemm wieħed, m'hemmx Kumitat dwar il-Kontijiet Pubbliċi 1 ta' dak iċ-chairman u Kumitat dwar il-Kontijiet Pubbliċi 2 taċ-chairman l-ieħor, la ċ-ċirkostanzi ġew li ċ-Chairman proprju rrikuża ruħu għal raġunijiet li huwa msejjaħ bħala wieħed mix-xhieda.

Hemm Kumitat dwar il-Kontijiet Pubbliċi wieħed, u l-Kumitat dwar il-Kontijiet Pubbliċi qed jiltaqa'.

Min-naħa tal-Membri tal-Gvern, il-ġimgħa li għaddiet saret laqgħa oħra tal-Kumitat dwar il-Kontijiet Pubbliċi, mhux fuq is-suġġett tar-rapport tal-Awditur Ġenerali fuq iż-żejt.

Jien ħadt ħsieb li nbiddel il-Membri kollha min-naħa tal-Gvern, la stajt nagħmel dan, għax kien suġġett ta' natura soċjali u allura kelli membri li stajt indaħħal minflokhom.

Diġà sar sforz min-naħa tal-Gvern biex minkejja li fil-bidu kien hemm oġġezzjoni – ħa ngħid hekk – minħabba li l-Kumitat dwar il-Kontijiet Pubbliċi diġà qed jiltaqa', però biddilt il-Membri kollha li stajt inbiddel.

Il-ġimgħa d-dieħla hemm talba li ssir laqgħa oħra tal-Kumitat dwar il-Kontijiet Pubbliċi nhar it-Tlieta.

Però, irrid infakkar ukoll li t-Tnejn u l-Erbgħa diġà hemm żewġ laqgħat oħra tal-Kumitat dwar il-Kontijiet Pubbliċi, li se jkomplu jittrattaw l-issue tal-Awditur Ġenerali vis-à-vis ix-xiri taż-żejt.

Il-ġimgħa d-dieħla huwa case in point fejn jien ma nistax nerġa' nbiddel il-Membri kollha, anke għax is-suġġett huwa differenti, għax dawk huma l-Membri li ħtarna fuq il-Kumitat dwar il-Kontijiet Pubbliċi min-naħa tal-Gvern.

Allura, jien li nista' nagħmel hu li nappella għas-sens komun.

Nifhem ir-regoli kif inhuma jagħtu diskrezzjoni liċ-Chairman, imma l-Kumitat dwar il-Kontijiet Pubbliċi effettivament qed jiltaqa' u, għalkemm hemm anke ruling tal-ex Speaker Michael Frendo, naħseb bid-diskrezzjoni b'xi mod jew ieħor ixellifha xi ftit … Imma dak forsi dibattitu ieħor.

MR SPEAKER: Ir-ruling tal-ex Speaker Frendo jgħid li ċ-chairman għandu, apparti affarijiet oħra għax kulma qed nikkwota huwa paragrafu żgħir; imma s-sentenza saljenti li qed nagħmel referenza għaliha tgħid li "iċ-chairman għandu responsabbiltà jara li l-kumitat jiltaqa' u jagħmel il-ħidma tiegħu u ma' din ir-responsabbiltà jġorr ukoll ir-responsabbiltà għall-ħruġ tal-aġenda.

Għalhekk iċ-chairman jidher li għandu l-fakultà li joħroġ l-aġenda tal-kumitat li jippresjedi, u naturalment huwa għaqli li ċ-chairman dejjem ifittex consensus, li fiha jista' jinkludi items li xi membru tal-kumitat ikun talab biex jiġu diskussi".

Imma kien qed jitkellem fuq l-items tal-aġenda u mhux fuq l-iffissar tal-ħin.

CARMELO ABELA: Kif jien għidt diġà l-Kumitat dwar il-Kontijiet Pubbliċi ltaqa', mhux mhuwiex qed jiltaqa'.

Kieku tgħid li hemm xi oġġezzjoni biex il-Kumitat dwar il-Kontijiet Pubbliċi jiltaqa' ngħid li nifhimha, imma l-Kumitat dwar il-Kontijiet Pubbliċi ilu mis-sajf jiltaqa'!

MR SPEAKER: Jien ma nixtieqx li naslu fil-punt li jingħata ruling dwar dan.

Jien qed nipprova nagħmel mezz li intom taslu fi ftehim.

CARMELO ABELA: Iva, għas-sens komun biss qed nappella!

Xejn iktar!

L-aħħar kumment li nixtieq nagħmel u li kont se nagħmel ftit ilu kien li filwaqt li jidher li hija d-diskrezzjoni taċ-chairman li jlaqqgħu, però nfakkar ukoll li qabel ma waqafna għas-sajf kien hemm erba' ċirkostanzi fejn il-Kumitat dwar il-Kontijiet Pubbliċi kien imsejjaħ u unilateralment iċ-Chairman innifsu ħassru minkejja li kellna preżenti n-nies li se jagħtu x-xhieda, u minkejja li l-Membri kienu kollha hawnhekk.

MR SPEAKER: Onor. Carmelo Abela, fuq dak l-inċident inti taf li ...

CARMELO ABELA: Imma dawn, konvenjentament iċ-Chairman attwali ma jsemmihomx!

MR SPEAKER: Jien mhux se nerġa' niddiskuti dak l-inċident.

Fuq dak l-inċident inti taf li jien ħadt passi u taf ukoll li jien rajt l-affarijiet u ma tiġġustifikax il-fatt li jien innaqqas il-poteri li għandu chairperson!

Jien qed ngħid, bl-iktar mod ordnat u bl-iktar mod bonarju, li wieħed jipprova jasal li fejn il-Membri allura ma jistgħux ikunu preżenti, se mai jkun hemm is-sostituzzjoni tagħhom.

Jien qed nagħmilha biex inkunu qegħdin nitkellmu b'mod ċar.

DEBORAH SCHEMBRI: Jien naqbel ukoll ma' dak li qed jingħad.

Imma stante li kemm it-Tnejn u kemm l-Erbgħa se jiltaqa' l-Kumitat dwar il-Kontijiet Pubbliċi, u t-Tlieta u anke l-Erbgħa se jiltaqa' l-Kumitat dwar l-Affarijiet Soċjali, ħa jkun hemm anke Membri oħrajn li se jkunu qegħdin f'kumitati oħrajn.

DAVID AGIUS: Mr Speaker jien naħseb li hemm żewġ soluzzjonijiet; jew li niftiehmu li l-Kumitat dwar il-Kontijiet Pubbliċi jagħmel timetable sura ta' nies li tkun tinkludi fiha kemm items relatati max-xiri taż-żejt u l-Enemalta u kemm suġġetti oħrajn.

Naħseb li jekk il-Membri jpoġġu kwarta qabel ma tibda l-laqgħa u jagħmlu timetable, ma niġux f'din id-diffikultà.

Imma rridu nżommu f'moħħna li jridu jagħtu timetable.

Ma jistax ikun li aħna, in-naħa tal-Oppożizzjoni, li għandha 30 membru nsibu n-nies; in-naħa tal-Gvern qegħdin 39 u ssib id-diffikultà.

Kif qed tgħid inti, is-sostituti jistgħu jsiru dejjem, u timetable tista' ssir ukoll.

MR SPEAKER: It-timetable li rrefera għaliha l-Onor.

Qegħdin naqblu hawnhekk.

Jien kont se nissuġġerixxi din: jidher li x-xogħol tal-Kamra għall-ġimgħa d-dieħla huwa wkoll abbondanti, fis-sens li l-kumitati kollha qegħdin hawn.

Min-naħa l-oħra jista' jsir abbokkament min-naħa tal-grupp parlamentari tagħkom, min-naħa tal-Onor.

Tonio Fenech, biex forsi wieħed jasal fi ftehim dwar id-data.

DAVID AGIUS: Imma l-problema hija li l-kunċett min-naħa tal-Gvern qiegħed li ladarba qed niddiskutu x-xiri taż-żejt ma niddiskutu xejn iktar!

Hekk kien hemm miktub min-nies tal-Membri ta' dan il-Kumitat, mitkuba f'email.

MARIO DE MARCO: Però qed jagħmilha ċara li ma jaqbilx magħha!

MR SPEAKER: Imma jien diġà għamiltha ċara li hawnhekk m'għandniex Kumitat dwar il-Kontijiet Pubbliċi 1 u 2!

Kummenti fil-gazzetti qrajt ukoll.

Serraħ moħħok li s-Sedja taqra kollox!

Hawnhekk niġi biex nagħti direzzjoni!

Jien qed ngħid, u għalhekk qajjimtha hawn, li qed inkun very fair li niddiskutuha.

Is-suġġeriment tiegħek u tal-Onor.

Carmelo Abela li għandu jkun hemm programm, timetable dwar dan, huwa ċar, però nifhem ukoll li ma nistgħux niġu f'pożizzjoni fejn ma nistgħux nimxu!

Mela l-pożizzjoni hija, ħa nagħmluha ċara: l-Onor.

Tonio Fenech, li huwa ċ-Chairperson tal-Kumitat dwar il-Kontijiet Pubbliċi, li għalkemm fil-każ tar-rapport tal-Awditur Ġenerali rrikuża ruħu minħabba li ovvjament kien hemm din iċ-ċirkostanza, ma jfissirx li llum m'għandux dritt isejjaħ il-Kumitat tal-Kumitat dwar il-Kontijiet Pubbliċi, anzi, għandu dritt u huwa obbligat li jsejħu bl-Ordni Permanenti 126.

Li qed ngħid jien huwa, biex ma jkunx hemm dan it-tiġbid 'l hawn u 'l hemm, u qed nagħmilha ċara għal kulħadd, anke għaċ-chairperson li qed jippresjedi l-Kumitat dwar il-Kontijiet Pubbliċi dwar ir-rapport tal-Awditur Ġenerali, li għandu jkun hemm ukoll abbokkament bejn il-partijiet biex ikun hemm ftehim.

Jien qed nissuġġerixxi – mingħajr ma nieħu pożizzjoni – kemm lilek Onor. Carmelo Abela min-naħa tal-grupp tiegħek u kemm lilek Onor. David Agius, min-naħa tal-grupp tiegħek, inkluż ukoll ovvjament li l-Onor.

Tonio Fenech peress li huwa parti mill-grupp parlamentari tal-Oppożizzjoni, inkluż ukoll l-Onor.

Jason Azzopardi, biex kemm jista' jkun sa nhar it-Tnejn ikun hemm ftehim dwar data li tkun komda għal kulħadd; mingħajr ma nibda nneħħi r-responsabbiltà taċ-chairperson.

L-Onor.

CARMELO ABELA: Jekk tippermettili, jien nerġa' ntenni li l-Kumitat dwar il-Kontijiet Pubbliċi qed jiltaqa'.

Naqbel li jkun hemm xi tip ta' diskussjoni l-ewwel nett bejn iż-żewġ chairpersons, li naħseb jien ma kienx hemm diskussjoni bejniethom kif nimmaġina jien, nista' jkun żbaljat, biex jikkoordinaw ix-xogħol, għax Kumitat dwar il-Kontijiet Pubbliċi wieħed hemm!

Il-ġimgħa li għaddiet tkellimt anke maċ-Chairperson l-Onor.

Tonio Fenech u għedtlu bid-diffikultà tan-naħa tal-Gvern; però għedtlu wkoll li se nagħmel ħilti biex fuq is-suġġett li kien ta' natura soċjali nsib il-Membri, kif fil-fatt għamilt, u sibt Membri oħrajn li biddlu kompletament il-kompożizzjoni tal-Kumitat dwar il-Kontijiet Pubbliċi min-naħa tal-Gvern.

Naturalment mhux se nidħol fl-ambitu tan-naħa tal-Oppożizzjoni għax mhux ir-rwol tiegħi, però, jien għandi erba' Membri.

Hemm kumitati oħrajn, għax wieħed jgħid: isma', 39 Membru!

Faċli ħafna tgħidhom l-affarijiet!

Naturalment hemm safar barra minn Malta tal-Eżekuttiv, jien kemm jista' jkun Membri … Imma forsi jien żbaljat, imma dik hija l-għażla tiegħi, nipprova ma jkollix ħafna membri tal-Eżekuttiv fil-Kumitat dwar il-Kontijiet Pubbliċi imma nipprova li nuża kemm jista' jkun backbenchers.

Din hija għażla li għamilt jien bħala Whip tal-grupp parlamentari tan-naħa tal-Gvern, għalkemm il-ġimgħa li għaddiet kelli nserraħ ukoll fuq Ministru meta kien qiegħed jiddiskuti l-qasam soċjali.

Jekk il-grupp parlamentari tan-naħa tiegħi għoġbu jaħtar dawk l-erba' Membri, kemm jista' jkun ikunu dawk l-erba' Membri.

MR SPEAKER: Naħseb li kont ċar Onor. Abela!

M'hemmx għalfejn nirrepetu.

CARMELO ABELA: Il-buon sens jirbaħ dejjem; diġà wrejnieh il-ġimgħa mill-Membri kollha; naqbel mal-Onor.

Agius li għandu jkun hemm ftehim, l-ewwel nett bejn iż-żewġ chairpersons meta jiltaqa' u naturalment li jkun hemm pjan ta' ħidma.

MR SPEAKER: Il-buon sens jitlob x'għandu jsir!

Jien mhux se ngħid x'għandu jsir, ovvjament għaliex hija diskrezzjoni dejjem tal-president li jippresedji.

Però, naħseb li kont ċar biżżejjed.

Hemm xi affarijiet oħra fuq l-aġenda li tistgħu tqajmu?

DAVID AGIUS: Mr Speaker, xtaqt inqajjem punt ieħor, ħalli ma jkollniex diffikultajiet meta jkollna quddiemna stqarrijiet ministerjali.

Meta jkollna stqarrija ministerjali quddiem din il-Kamra, naħseb li jekk forsi npoġġu ftit bilqiegħda u ntellgħuha bħala item biex kemm il-persuni li jitkellmu u anke inti bħala President tal-Kamra, ikunu ordnati u ma jkollniex diffikultajiet.

Sal-lum, inti tant tajjeb għidt: isma', jkun hemm stqarrija ministerjali, tinqara f'mhux iktar minn għaxar minuti, imbagħad tweġiba ta' għaxar minuti, eċċ. Jien qed ngħid li jekk inpoġġu madwar mejda u naraw insibux qbil – jien għandi ideat, imma ovvjament irridu naqblu fuqhom – li jkollok numru minimu ta' persuni li forsi ma jkollhomx ħin marbut magħhom u l-kumplament ikollhom il-ħin marbut magħhom.

Nistgħu npoġġu bilqiegħda u niddiskutuha ftit din, naraw insibux soluzzjoni bejnietna biex għalik bħala Speaker tkun taf kif għandna nimxu, li għalina bħala Oppożizzjoni nkunu nafu mill-kelliema tagħna min u kif għandu jitkellem, u anke għan-naħa tal-Gvern biex tirregola lilha nnifisha.

Għandi ideat tiegħi!

Qsamthom ftit mal-Whip tal-Gvern, fis-sens li l-Prim Ministru u l-Kap tal-Oppożizzjoni ma norbtuhomx b'ammont ta' ħin, ix-shadow ministers u l-ministru kkonċernat lanqas, u jkollok il-kumplament li jkollhom ħames minuti.

Allura hekk inkunu nafu fejn qegħdin.

Imma nistgħu niddiskutuha.

MR SPEAKER: Qed tagħmel referenza għall-istqarrijiet ministerjali.

Dak huwa ruling li tajt; ir-ruling qiegħed ċar!

Jekk kemm-il darba jsir eżerċizzju fuq l-Ordnijiet Permanenti li għandu jsir, nifhem li rridu nitkellmu fuq ħafna … pereżempju anke fuq għandhiex tibqa' din tal-40 minuta.

Hemm ħafna xi tgħid.

Pereżempju, jekk tara kif jaħdmu parlamenti oħrajn, aħna, inkluż l-Iskrivan tal-Kamra, immorru l-iSpeakers' Conference, fejn ovvjament ma mmorrux biex inħarsu imma naraw kif għandu jittejjeb ix-xogħol tal-Parlament.

Fil-fatt, f'Jannar li ġej għandna l-iSpeakers' Conference tal-Commonwealth u se nkunu jien u l-Iskrivan tal-Kamra, għaliex qed isiru workshops apposta, biex naraw problemi ta' parlamenti oħrajn, u x'jista' jsir biex il-ħin jiġi razzjonalizzat u tingħata l-opportunità.

Fil-fatt dakinhar irringrazzjajt lill-Kamra għaliex kien hemm tlettax-il intervent u x-xogħol tal-Kamra ma ġiex disturbat!

Tista' tagħmel referenza għal dak li jsir f'dawk il-parlamenti li ilhom jgħixu f'demokrazija parlamentari; huwa ċar xi jsir fl-Ingilterra, il-House of Commons, li hija l-omm tad-demokraziji, fejn il-front bencher tal-Oppożizzjoni, pereżempju jitkellem il-Prim Ministru, m'għandux idum iktar minn 10 minuti, u dakinhar meta kien hemm l-istqarrija tal-Prim Ministru, wara li jien staqsejtu qabel ma beda jitkellem, ikkonferma li kien hemm ftehim fuq il-ħin.

Imma fin-nuqqas ta' ftehim, irid ikun hemm għaxar minuti, l-iktar li jista' jdum biex jirrispondi l-Membru li jista' jkun flok il-Kap tal-Oppożizzjoni hija ħames minuti u bid-diskrezzjoni tagħtih l-istess ħin tal-ministru.

Jien fl-aħħar waħda lill-Onor.

Simon Busuttil tajtu l-għaxar minuti kollha.

DAVID AGIUS: Mhux qed noġġezzjona għal dak li għidt inti!

Assolutament mhux il-każ!

Għall-way forward?

MR SPEAKER: Il-way forward hija li hemm ħafna xi tgħid fuq il-ħinijiet.

Mhux fuq l-istqarrijiet biss, imma hemm tal-40 minuta, għandna l-kwestjoni ta' kemm tista' ddum biex tagħmel domanda fil-ħin tal-mistoqsijiet parlamentari, kemm għandu dritt il-ministru jew is-segretarju parlamentari jagħti risposta għal mistoqsija parlamentari: hemm ħafna!

Naħseb li dak huwa suġġett li nistgħu niddiskutuh.

Xtaqt inqajjem il-punt tal-Onor.

Fl-aħħar laqgħa tal-Kumitat dwar ix-Xogħol tal-Kamra, jekk ma jimpurtax, kien ippropona li seduta waħda fil-ġimgħa tibda fil-5.00 p.m. bil-ħin tal-interruzzjoni tax-xogħol ikun fit-8.00 p.m. Min-naħa tal-Oppożizzjoni jidhirli li kien hemm l-understanding li ħa tiġu biex taraw kif se naħdmu dwar din il-proposta.

Għandkom xi reazzjoni jekk jogħġobkom?

MARIO DE MARCO: Min-naħa tagħna tkellimnieha daqsxejn.

Hemm xi diffikultajiet u hemm problema prattika, li naħseb, nerġa' ngħid, filwaqt li wieħed jifhem x'hemm warajha l-idea li nagħmlu prova ta' darba, però ħa nkunu ċari: min jaħdem fil-privat minimament ħa jispiċċa fil-5.00 p.m. u allura huwa impossibbli biex ikun hawnhekk fil-ħin li jibda l-Parlament!

Biex inkun ċar, għax l-aħħar darba qisni anke ġejt rrappurtat u ninftiehem li qisna qed ngħidu li d-Deputati ma jridux jaħdmu fil-Parlament.

Mhijiex kwestjoni li ma jridux jaħdmu iktar, jekk jibdiex fil-5.00 p.m. jew fis-6.00 p.m. is-sigħat tal-Parlament ħa jkunu l-istess, għax jekk jibda fis-6.00 p.m. jispiċċa fid-9.00 p.m. u jekk jibda fil-5.00 p.m. jispiċċa fit-8.00 p.m. Imbagħad għandek l-aġġornament kull darba.

Però, id-diffikultà hija li kif nafu, is-sistema tagħna hija waħda ta' Deputati part-time.

Eventwalment se jkollna dibattitu dwar jekk id-Deputat għandux ikun full-time jew part-time, però r-realtà tal-lum hija li huma part-timers għax is-sistema tagħna mhux għax Deputat qed jevita x-xogħol tiegħu ta' Deputat, imma għax aħna kellna sistema fejn ix-xogħol fil-Parlament minkejja l-ħafna ħin li joħdilna huwa part-time, allura kull Deputat imbagħad għandu l-ħajja tiegħu ta' xogħol separata.

Din mhijiex kwestjoni ta' xi ħadd qed jikser xi regola, imma hija r-realtà parlamentari tagħna kif kienet għal dawn l-aħħar għexieren ta' snin!

F'dan il-kuntest reali huwa vera li min huwa fis-servizz pubbliku jista' jilħaq arranġament biex jitlaq kmieni biex jiġi l-Parlament, però, se jkun diffiċli ħafna għal min qiegħed fil-privat, li għandu problema!

Hija diffiċli biex tagħmilha!

Se toħloq pressjonijiet lil dak id-Deputat li huwa fil-privat ma' min iħaddmu.

Din hija sistema li ħadmet għal dawn is-snin kollha!

L-Ingliżi għandhom l-espressjoni li tgħid: if it ain't broke, don't fix it!

Ħadmet, kulħadd adatta s-sistema ta' xogħol tiegħu madwarha, kulħadd qed jagħti kontribut u s-sehem tiegħu over and above, naħseb, lejn ix-xogħol tiegħu fil-Parlament!

Ma naħsibx li din ħa taffettwa x-xogħol parlamentari nibdewx fil-5.00 p.m. jew fis-6.00 p.m. Kull ma se tagħmel huwa li tagħmilha daqsxejn diffiċli lil min huwa impjegat jew lil min għandu xogħol tiegħu separat li s'issa rnexxielu jibbilanċja t-tnejn.

Li noqogħdu noħolqu l-problemi għad-Deputati tagħna meta diġà għandhom ħafna problemi … Onestament, iddiskutejnieha.

MR SPEAKER: Staqsejtkom għaliex saret proposta, u ovvjament dik hija reazzjoni tan-naħa tal-Oppożizzjoni.

L-Onor.

CARMELO ABELA: Bħala kumment min-naħa tagħna, spjegajna r-raġunijiet għalfejn għamilna din il-proposta.

Xtaqna li nagħmluha bħala prova iktar milli nibqgħu biss fuq x'naħsbu u x'ma naħsbux, imma npoġġuha fil-prattika għal seduta waħda fil-ġimgħa sa Diċembru 2013, biex naraw kif immorru.

Naturalment nifhem id-diffikultajiet ta' kulħadd, mhux biss ta' min huwa impjegat, imma anke ta' min għandu l-professjoni tiegħu.

Kienet proposta li fittixna li jkun hemm qbil dwarha biex nagħmluha bħala prova, kemm għalina, li rajnieha bħala family-friendly measure mhux biss għall-Membri Parlamentari, imma anke għall-impjegati tal-Parlament, li forsi tal-inqas darba fil-ġimgħa jmorru d-dar ħin naqra iktar deċenti.

Però, jekk ma jkunx hemm qbil nibqgħu kif aħna issa.

MR SPEAKER: Ovvjament jidher li m'hawnx qbil.

Nimxu għal data.

Kif semmejtilkom l-aħħar darba l-Kumitat dwar ix-Xogħol tal-Kamra jrid jikkunsidra l-Ombudsplan tal-2014.

Kellna niffissaw data.

DAVID AGIUS: Mr Speaker, ma nistax nagħtik data llum għax għadni qed nistenna mingħand iż-żewġ Membri tagħna meta ħa jkunu available.

Nistgħu nħalluha għal-laqgħa li jmiss?

MR SPEAKER: Però, fil-laqgħa li jmiss ikollna data?

MR SPEAKER: Ħa nagħmilha ċara fil-Minuti.

DAVID AGIUS: Ċertament!

MR SPEAKER: Nirringrazzjak.

Hawn xi ħaġa oħra fuq l-aġenda?

DAVID AGIUS: Xtaqt nifhem, għax l-ewwel ma fhimtx x'ġara fuq il-Parlament il-ġdid.

MR SPEAKER: Sempliċi.

L-Onor.

(Interruzzjonijiet)

Allura peress li xtaq li jkun preżenti, nagħmluha darba oħra.

Naġġornaw għal data oħra?

Jien nixtieq li nagħmel laqgħa kemm jista' jkun malajr (Interruzzjoni off mic) L-Iskrivan tal-Kamra qed jirrimarkali mhux għal ġimgħa d-dieħla, imma ta' wara, nifhem li tal-unjonijiet ċivili ħa jitla'.

Hux hekk?

Ħa nkun ċar.

Ħa jkollna ġimagħtejn, għandna din il-ġimgħa u l-ġimgħa d-dieħla.

Hux hekk?

DAVID AGIUS: Il-ġimgħa għaddiet Mr Speaker!

Il-ġimgħa d-dieħla niltaqgħu u kif ikolli pożizzjoni uffiċjali ħa nkellem lil ...

MR SPEAKER: Mela, ejja niffissaw ġurnata għall-Kumitat dwar ix-Xogħol tal-Kamra.

Il-ġimgħa d-dieħla għandna d-delegazzjoni miċ-Ċina li għandha tliet ijiem hawnhekk.

Kemm l-Onor.

Carmelo Abela ħa tkunu preżenti waqt it-taħditiet mad-delegazzjoni miċ-Ċina.

(Interruzzjonijiet) Qed naħdmu fuqu.

Illum kelli l-ambaxxata.

Prattikament il-Ġimgħa ser inkunu fil-25 ta' Ottubru.

Jien xtaqt li kemm il-Whips u anke l-Assistant Whips ikunu preżenti.

Nistgħu nagħmlu Kumitat dwar ix-Xogħol tal-Kamra t-Tnejn, 28 ta' Ottubru?

Filgħaxija, għal xi s-7.00 p.m.?

MR SPEAKER: Fid-29 se tkun imsiefra wkoll?

DEBORAH SCHEMBRI: Għandi sal-31 ta' Ottubru filgħodu.

MR SPEAKER: Imma xtaqt inlaqqgħu.

DEBORAH SCHEMBRI: Mhux qed ngħid tlaqqgħux.

MR SPEAKER: Nagħmluh fit-30 ta' Ottubru filgħaxija.

CARMELO ABELA: Naturalment nikkomunikaw malajr id-data mad-Deputat Prim Ministru.

Jekk id-Deputat Prim Ministru jkun jista' jattendi ...

Grazzi.

Fis-2.39 p.m. il-Kumitat aġġorna għal nhar l-Erbgħa, 30 ta' Ottubru, 2013, fis-6.45 p.m.

Proceedings, agenda, minutes and transcripts of the parliamentary committees hbc


KUMITAT PERMANENTI DWAR IX-XOGĦOL TAL-KAMRA

LAQGĦA NRU.

Il-Ħamis, 17 ta' Ottubru 2013

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta,

fis-1.02 p.m.

Anġlu Farrugia, ippresjeda.

PREŻENTI

Id-Deputat Prim Ministru u Ministru għall-Affarijiet Ewropej u Twettiq tal-Manifest Elettorali l-Onor.

Fuq punt imqajjem mill-Onor.

David Agius, il-Kumitat qabel li f'paġna 3 tal-Minuti, minflok il-kliem minn "Fuq punt imqajjem mill-Onor David Agius dwar diffikultajiet li qed isibu Membri Parlamentari biex jipparkjaw fil-Belt" għandhom jidħlu l-kliem "Fuq punt imqajjem mill-Onor.

Chris Agius dwar diffikultajiet li qed isibu Membri Parlamentari biex jipparkjaw fil-Belt".

Il-Minuti tal-laqgħa numru 8 li saret fl-20 ta' Settembru 2013, kif emendati, kienu konfermati.

XOGĦOL TAL-KAMRA

Id-Deputat Prim Ministru u Ministru għall-Affarijiet Ewropej u Twettiq tal-Manifest Elettorali, l-Onor.

Louis Grech, informa lill-Kumitat li l-ħsieb tal-Gvern kien li:

(1) fis-seduta tat-Tnejn, 21 ta' Ottubru, il-Kamra tibda bid-diskussjoni fuq it-Tieni Qari tal-Abbozz ta' Liġi dwar l-Unjonijiet Ċivili, Abbozz Nru 20;

(2) minnufih wara l-Kamra kellha tgħaddi biex tibda tiddibatti fl-istadju tat-Tieni Qari l-Abbozz ta' Liġi li jemenda l-Kostituzzjoni ta' Malta, Abbozz Nru 18; u li

(3) meta tintemm id-diskussjoni fuq dawk l-Abbozzi ta' Liġi, il-Kamra kellha tibda tiddiskuti l-Abbozz ta' Liġi li jemenda l-Att dwar il-Periti, Abbozz Nru 21.

L-Onor.

David Agius, Whip tal-Oppożizzjoni, talab li peress li l-Grupp Parlamentari tal-Oppożizzjoni kien għadu qed jiddiskuti internament l-Abbozz ta' Liġi dwar l-Unjonijiet Ċivili, Abbozz Nru 20, id-diskussjoni fil-Kamra fuq dan l-Abbozz ta' Liġi ma kellhiex tibda fil-21 ta' Ottubru.

Żied jgħid li kien se jikkomunika mal-Gvern malli l-Grupp Parlamentari jkun ħa pożizzjoni dwaru.

Huwa ssuġġerixxa wkoll li fid-dawl ta' dak li kien intqal fil-laqgħa preċedenti tal-Kumitat, il-Kamra kellha tibda bid-diskussjoni fuq it-tieni item indikat mid-Deputat Prim Ministru u Ministru għall-Affarijiet Ewropej u Twettiq tal-Manifest Elettorali, u ċjoè l-Abbozz ta' Liġi li jemenda l-Kostituzzjoni ta' Malta, Abbozz Nru 18, minflok l-ewwel item.

Wara dibattitu li fih ħadu sehem il-membri kollha tal-Kumitat, kien deċiż li fil-ġimgħa li tibda t-Tnejn, 21 ta' Ottubru 2013, ix-xogħol tal-Kamra kellu jsegwi din il-prijorità:-

Abbozz ta' Liġi li jemenda l-Att dwar Ġieh ir-Repubblika – Abbozz Nru 17 – Tieni Qari (Kont.);

Abbozz ta' Liġi li jemenda l-Att dwar it-Taxxa fuq il-Valur Miżjud – Abbozz Nru 14 – Tieni Qari (Kont.);

Abbozz ta' Liġi dwar Provdituri ta' Servizz lil Kumpanniji – Abbozz Nru 13 – Tieni Qari;

Abbozz ta' Liġi dwar l-Unjonijiet Ċivili – Abbozz Nru 20 – Tieni Qari;

Abbozz ta' Liġi sabiex jemenda l-Kostituzzjoni ta' Malta – Abbozz Nru 18 – Tieni Qari; u

Abbozz ta' Liġi li jemenda l-Att dwar il-Periti – Abbozz Nru 21 – Tieni Qari.

Għall-mistoqsija tal-Onor.

David Agius dwar meta huwa maħsub li jibda jiġi kkonsidrat il-Private Member's Bill tal-Onor.

Jason Azzopardi, Mozzjoni Nru 61 – Abbozz ta' Liġi li jemenda l-Kodiċi Kriminali – l-Onor.

Louis Grech informa lill-Kumitat li l-Ewwel Qari kellu jsir f'seduta matul il-ġimgħa ta' wara bl-Abbozz ta' Liġi jiġi ppubblikat minnufih wara ħalli d-diskussjoni fuq it-Tieni Qari tiegħu tiġi nfilsata fil-prijoritajiet ġà indikati.

L-Onor.

Louis Grech ta din l-iskeda indikattiva għas-seduti konnessi mal-Estimi Ġenerali għas-sena 2014:-

(1) nhar it-Tnejn, 4 ta' Novembru, isir il-qari tal-Budget għas-sena 2014;

(2) fil-11 u t-12 ta' Novembru jkun hemm id-diskors tal-Kap tal-Oppożizzjoni u d-diskors tal-Prim Ministru rispettivament; u li

(3) id-diskussjoni fuq kull ministeru tkun mifruxa fuq ħamest ijiem bejn it-13 u d-19 ta' Novembru, b'mod li jkun hemm tliet seduti kuljum li jibdew fid-9.00a.m.; fis-2.00p.m. u fis-6.00p.m. rispettivament.

Wara diskussjoni dwar din l-iskeda indikattiva, il-Kumitat qabel li għandu jkun hemm komunikazzjoni bejn iż-żewġ naħat sabiex possibbilment jintlaħaq ftehim dwar l-iskeda definita.

L-Ispeaker informa lill-Kumitat li kien irċieva komunikazzjoni mingħand il-Kummissarju Elettorali Ewlieni datata 4 ta' Ottubru 2013 dwar proposta biex isiru emendi fil-Kostituzzjoni, fl-Att dwar l-Elezzjonijiet Ġenerali, Kap. 354 u fl-Att dwar l-Elezzjonijiet għall-Parlament Ewropew, Kap. 467.

Huwa għadda kopja tal-ittra lill-membri tal-Kumitat sabiex wara li l-proposta tiġi diskussa fil-Gruppi Parlamentari rispettivi, din il-materja tkun trattata fil-laqgħa li jmiss tal-Kumitat.

Fuq proposta tal-Ispeaker, il-Kumitat qabel li l-ewwel laqgħa tal-Kumitat Permanenti dwar il-Privileġġi li se jiddiskuti l-każ ta' prima facie ksur ta' privileġġ mill-Kap tal-Oppożizzjoni fil-konfront tal-Prim Ministru ssir nhar il-Ħamis, 31 ta' Ottubru 2013, fis-1.00p.m.

L-Ispeaker ippropona li, wara li permezz ta' riżoluzzjoni 77 tas-16 ta' Ottubru 2013, kien twaqqaf Kumitat Magħżul bl-inkarigu li sal-15 ta' Diċembru 2013 jħejji rapport dwar it-twaqqif tal-Uffiċċju ta' Kummissarju u ta' Kumitat Permanenti tal-Kamra dwar 1-istandards, 1-etika u 1-imġiba xierqa fil-ħajja pubblika, l-ewwel laqgħa ta' dan il-Kumitat Magħżul possibbilment issir fit-23 ta' Ottubru.

Il-Kumitat qabel mal-proposta.

L-Ispeaker fakkar lill-Kumitat li fis-seduta tat-2 ta' Ottubru 2013, huwa kien ġibed l-attenzjoni tal-media li fil-Parlament ma jistgħux jittieħdu ritratti jew filmati u dan wara li fil-ħarġa tal-ġurnal "l-Orizzont" ta' dakinhar kien deher ritratt li kien ittieħed bla permess u li kien juri l-bankijiet vojta tal-Oppożizzjoni wara li kien sar walk-out.

L-Ispeaker informa lill-Kumitat li fit-3 ta' Ottubru 2013 kienet intbagħtet ittra lill-Editur tal-ġurnal imsemmi fejn intalab jinnota li r-ritratt in kwestjoni kien ittieħed bla permess u li din il-materja kienet se tiġi diskussa fil-Kumitat Permanenti dwar ix-Xogħol tal-Kamra.

Huwa informa wkoll lill-Kumitat li minn riċerka li kienet saret, jirriżulta li fil-maġġoranza tal-parlamenti nazzjonali tal-Unjoni Ewropea, inkluż il-House of Commons, mhux permess li jittieħdu ritratti waqt li tkun għaddejja seduta tal-Parlament, jekk mhux bl-awtorizzazzjoni tas-Sedja.

L-Onor.

Deborah Schembri, issuġġeriet li għandhom jitpoġġew avviżi li ma jistgħux jittieħdu ritratti u/jew filmati waqt seduti tal-Parlamenti u l-Onor David Agius issuġġerixxa li dan l-avviż għandu wkoll jintbagħat lill-media kollha.

Wara li fil-laqgħat tal-Kumitat dwar ix-Xogħol tal-Kamra tat-8 ta' Lulju 2013 u tal-20 ta' Settembru 2013 ġie maqbul li l-Kumitat Permanenti dwar l-Affarijiet Soċjali għandu jiddiskuti l-problema tal-immigrazzjoni irregolari f'Malta, ġie kkonfermat li t-terms of reference ta' dan il-Kumitat kif diversament kostitwit biex jiddiskuti din il-materja għandhom fis-sustanza jkunu dawk li ġew adottati fil-11-il leġiżlatura u ċjoè li:

Fil-qadi ta' dan il-mandat il-Kumitat għall-Affarijiet Soċjali jkollu l-inkarigu li jifli u jgħarbel:

Il-problema fuq imsemmija mill-aspetti kollha tagħha, u fil-kuntest tas-sigurtà nazzjonali, inklużi kwestjonijiet bħal, ix-xejra tal-istess problema f'Malta, il-mod kif jaslu l-immigranti f'Malta, il-pożizzjoni tal-awtoritajiet Maltin dwar ir-responsabbiltajiet tagħhom fiż-żona Maltija ta' salvataġġ u tfittxija u x-xibka ta' kriminalità organizzata wara l-wasla ta' immigranti f'pajjiżna;

Il-kwestjoni tal-politika ta' detenzjoni, il-vantaġġi u żvantaġġi tagħha, jekk din hix effikaċi u effiċjenti, kif ukoll il-problemi konnessi magħha; il-kondizzjonijiet ta' detenzjoni fiċ-ċentri magħluqa, u l-ambjent fiċ-ċentri miftuħa, kif dawn jistgħu jitjiebu, u miżuri li jiggarantixxu li l-immigranti jiġu trattati b'mod dinjituż;

Il-garanzija eżistenti, u dawk ġodda li jistgħu jiġu introdotti sabiex min ħaqqu protezzjoni din tingħatalu fl-iqsar żmien possibbli;

Is-sitwazzjoni attwali ta' ripatriju lejn pajjiżhom ta' persuni li ma jgawdux protezzjoni skond il-liġi u daħlu Malta illegalment;

L-isforzi li qed isiru, u oħrajn ġodda li jistgħu jiġu introdotti sabiex ikun hemm iktar solidarjetà mill-Istati membri tal-Unjoni Ewropea, kemm f'dak li hu finanzjament kif ukoll dak ta' tqassim u rilokazzjoni ta' persuni protetti barra minn Malta.

Dan il-Kumitat ikollu d-dritt li jagħmel żjarat fil-postijiet li jidhirlu hu u li jikkomunika ma' kull persuna li l-Kumitat jidhirlu li għandu bżonn ikellem.

Kull rapport imħejji mill-Kumitat għandu jitqiegħed fuq il-Mejda tal-Kamra.

Meta jiltaqa' biex jiddiskuti l-immigrazzjoni irregolari, il-Kumitat Permanenti għall-Affarijiet Soċjali għandu jkun kompost kif ġej:

Membri: L-Onor.

L-Onor.

L-Onor.

L-Onor.

Schembri informat lill-membri li kienet se tlaqqa' dan il-kumitat nhar it-Tlieta, 22 ta' Ottubru 2013, u li għal din l-ewwel laqgħa kien se jkun mistieden il-Ministru għall-Intern u s-Sigurtà Nazzjonali li kien se jagħmel preżentazzjoni dwar il-politika tal-immigrazzjoni u d-detenzjoni.

L-Ispeaker ġibed l-attenzjoni tal-Kumitat li kien hemm nuqqas ta' qbil fuq dati skedati għal-laqgħat tal-Kumitat Permanenti dwar il-Kontijiet Pubbliċi.

Il-kwestjoni qamet peress li filwaqt li preżentement il-kumitat kien qed jiltaqa' b'mod regolari taħt il-presidenza tal-Onor.

Jason Azzopardi, li ġie nominat bħala president tal-kumitat minflok l-Onor.

Tonio Fenech xtaq li fil-frattemp jibqa' jlaqqa' l-kumitat biex ikompli jiddiskuti l-aġenda li l-istess kumitat kellu quddiemu qabel bdiet id-diskussjoni dwar il-fuel procurement fl-Enemalta.

F'dan il-kontest, filwaqt li nnota li hija r-responsabbiltà taċ-chairpersons tal-kumitati li jistabbilixxu d-data tal-laqgħat tal-kumitati rispettivi tagħhom, l-Ispeaker appella għall-bonsens u ħeġġeġ ukoll lill-Whips taż-żewġ naħat sabiex permezz ta' abbokkamenti fi ħdan il-Gruppi Parlamentari rispettivi tagħhom, jintlaħaq ftehim dwar skeda ta' laqgħat li tkun konvenjenti għal kulħadd.

Fuq punt imqajjem mill-Onor.

David Agius dwar il-ħin allokat għal interventi waqt l-istqarrijiet ministerjali, l-Ispeaker Farrugia rrimarka li dwar din il-materja s-Sedja kienet diġa tat ruling fil-Kamra.

L-Ispeaker Farrugia żied jgħid li jekk kemm-il darba jsir eżerċizzju fuq l-Ordnijiet Permanenti tal-Kamra, hemm affarijiet oħra li jistgħu jiġu diskussi bħal, per eżempju, ir-regola tal-40 minuta għad-diskorsi kif ukoll it-tul tal-interventi waqt il-ħin tal-mistoqsijiet.

L-iSpeaker staqsa għal rimarki dwar il-proposta min-naħa tal-Gvern imressqa mill-Onor.

Carmelo Abela matul l-aħħar laqgħa tal-Kumitat, li bħala prova, seduta waħda fil-ġimgħa bejn Settembru u Diċembru tibda fil-5.00 p.m. u tispiċċa fit-8.30 p.m. L-Onor.

Mario De Marco informa lill-Kumitat li l-Oppożizzjoni ma kenitx qiegħda taqbel ma' din il-proposta.

L-iSpeaker fakkar lill-Kumitat li kien qed jistenna li ż-żewġ naħat jindikaw data li fiha l-Kumitat ikun jista' jiddiskuti l-Ombudsplan għas-sena 2014.

Fis-2.39 p.m. il-Kumitat aġġorna għal nhar l-Erbgħa, 30 ta' Ottubru, 2013, fis-6.45 p.m.

SKRIVAN TAL-KAMRA

ANĠLU FARRUGIA


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru 8

It-Tlieta, 22 ta' Ottubru, 2013

L-Onor.

Deborah Schembri, President tal-Kumitat dwar l-Affarijiet Soċjali tavża li l-Kumitat se jiltaqa' nhar it-Tlieta, 22 ta' Ottubru, 2013 fis-6.30 p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni mal-Ministru Emanuel Mallia dwar l-Immigration Policy u d-Detetion Policy.

Affarijiet Oħra.

Proceedings, agenda, minutes and transcripts of the parliamentary committees docx